Emakumeen Konpromisoa eta Nazioz gaindiko Laguntza Humanitarioa | Exposición\nEmakumeen Konpromisoa eta Nazioz gaindiko Laguntza Humanitarioa\nEMAKUMEEN MOBILIZAZIOA GERRA HANDIAK EZTANDA EGIN ONDOREN\nEmakumeak gerretan modu batera edo bestera beti egon baziren ere, XX. mendera arte izandako parte-hartzea apartekoa eta ikusezina izan zen. Lehen Mundu Gerratik aurrera izan zen aurrekaririk gabeko emakumeen mobilizazio handia.\nEtxeko eremutik kanpo jarduera bat garatu zuten emakumeek hiru esparru nagusitan egin zuten: lehenik eta behin, atzeguardian izan zuten partehartzea sektore ekonomiko ezberdinetan (nekazaritza, industria, garraioa, banka, merkataritza, telekomunikazioak, irakaskuntza, etab.). Bigarrenik, laguntza-lanaren zabalkundean, hots, tradizioz etxeko eremuarekin, osasun-arloarekin eta laguntza humanitarioarekin lotuta zegoena, zauritutako soldaduei eta babesgabetasun-egoeran zeuden eta beren biziraupenerako laguntza behar zuten pertsonei lagunduz. Hirugarrenik, zenbait herrialdetan gerra-fronteetan era askotako erantzukizunak izateko aukera ere eman zitzaien emakumeei.\nHiru emakume Londresko kale batean harrikatz-mundruna zabaltzen. Argazkia: Horace Nicholls. [S.F. CA 1916]. © IWM (Q30876)\nOsasunaren alorrean, emakumeak erizain eta mediku gisa eta kirurgian ere nabarmendu ziren, esate baterako Elsie Inglis eta Frances Ivens. Aipatu beharrekoa da nazioz gaindiko mobilizazioa egon zela eta Australiako, Kanadako, Zeelanda Berriko eta beste leku batzuetako osasun langile asko heldu zirela Europara. Etorritakoak, hainbat erakundetan kokatu ziren, eta herrialde desberdinetako nazionalekin batera lan egin zuten atzeguardiako ospitaleetan, kanpainako ospitaleetan, baita anbulantzia medikalizatuetan ere, hala nola Scottish Women ‘s Hospitals for Foreign Service erakundea (SWH), herrialde aliatuetan zerbitzu medikuak eskeintzen zituena.\nOperazio bat Endell Streeteko ospitale militarrean. Francis Dodd margolariaren obra, 1920. ©IWM (ART 4084)\nIrudian agertzen direnak Garret, Murray eta Buckley zirujauak dira.\nFrancis Dodden lan honek Endell Street ospitale militarrean egindako operazio bat erreproduzitzen du. Ospitale hori Londresen zegoen, emakumeek osatzen eta zuzentzen zuten oso-osorik, eta zauritutako militarrak artatzeko eraiki zen. Ospitaleak 1915eko maiatza eta 1919ko abendua bitartean funtzionatu zuen. Emakume zirujauek 7.000 ebakuntza baino gehiago egin zituzten eta 26.000 gaixo baino gehiago artatu zituzten.\nWomen ‘s Army Auxiliary Corps (1917-1921) edo Queen Mary’ s Army Auxiliary Corps izenez ere ezagutzen zena, britainiar armadako emakumezkoen kidego laguntzailea izan zen. Osasun zerbitzuak, sukaldaritza eta zerbitzari lanak eta abar betetzeko izena eman zuten emakumezkoen bolondres taldea izan zen. First Aid Nursing Yeomany, Voluntary Aid Detachment, Queen Alexandra ‘s Imperial Military Nursing Service eta American Women’ s Hospital bezalako beste erakunde batzuk ere aipa zitezkeen.\nWomen ‘s Army Auxiliary Corps-en errekrutatzeko kartela (WAAC). [s.f. ca. 1917]. ©IWM (ART PST 13171)\nEzin dira aipatu gabe utzi Friends Ambulance Units bezalako erakunde kuakeroetan boluntario izateko izena eman zuten emakumeak, erizain lanetan aritu zirenak Gurutze Gorria bezalako erakunde nazional desberdinetan edo Gurutze Gorriaren Nazioarteko Batzordean (CIRC). Gerra garaian, CIRC-ak eraldaketa sakona jasan zuen Gerrako Presoen Nazioarteko Agentzia sortu zenean. Bertan 3.000 pertsona inguruk lan egin zuen, horietatik bi heren emakumeak.\nFrantziako Gurutze Gorriko erizainak. Bain News Service-en argazkia. [1914 -1915]. ©LOC (LC-DIG-ggbain-17067)\nGerrako Presoen Nazioarteko Agentzia. Fitxategi britainiarra. ©ACICR(V-P-HIST-00581-24)\n1914an Europako emakume gehienek gerraren alde egin zuten. Feministen zati batek etxeko eremutik ateratzeko aukera izango zela uste zuen eta gizonek libre uzten zituzten zereginetan hasteko. Boto eskubidearen aldeko aldarrikapenak ere bertan behera geratu ziren errealitate berri honen aurrean.\nHala ere, nahiz eta herrialde gerrazaleetako gizarteetan jarrera bakezaleak antiabertzaletasunarekin lotzen ziren, emakume batzuek oso modu aktiboan egin zuten gerraren aurka. Horren adibidea 1915eko apirilaren 28an Hagan inauguratu zen Emakumeen Nazioarteko Biltzarra izan zen.\nJane Addams (ezkerretik bigarrena) eta beste ordezkari batzuk Hagara eramango zituen itsasontziaren bizkarrean, bertan ospatuko baitzen Emakumeen Nazioarteko Kongresua. . ©LOC George Grantham Bain Collection\nETXERA ITZULTZEA ETA ESKUBIDEAK LORTU ARTEKO GARAIA\n1919an, gerrak suntsitutako Europak ondorio demografiko, ekonomiko eta geopolitiko izugarriei aurre egin behar izan zien. Gerran hildako milioika soldadu eta zibilei, zauritutako eta mutilatutako soldaduak eta izurrite eta goseteen ondorioz hil ziren zibilak gehitu behar izan zitzaizkien. Beldurgarrienak, zalantzarik gabe, 1918ko gripe pandemia eta 1921-1922ko Errusiako gosetea izan ziren.\nHorrez gain, lau inperioren lur-jotzearen ondorioz (errusiarra, austrohungariarra, alemaniarra eta turkiarra) euren jatorrizko lekuetako biztanleriaren joan-etorri izugarriak kontutan hartu behar dira; baita gerrako preso militar zein zibilen aberriratzeak ere.\n“Gripeaz” (pandemia) babesteko maskara duen erizaina, 1918ko irailaren 13an. © NARA (MD. 165-WW-269B-5)\nGaizki deituriko “Espainiako epidemia” Estatu Batuetan sortu zen eta soldaduek Europara ekarri zuten 1918ko udaberrian. 50 milioi pertsona baino gehiago hil zirela uste da.\nHilerria, Étaples (Frantzia). Egilea: Oliva Edis argazkilaria, 1919). ©IWM (Q8027)\nHilerria, Étaples (Frantzia). Egilea: John Lavery, 1919.\nGerra garaian hildako soldaduak lurperatzeko Frantzian sortu ziren hainbat hilerrietako bat erakusten da ondoko artelanean. Kasu honetan soldadu britainiarrena. 1919an oraindik Women’s Army Auxiliary Corps erakundeko emakumezko langileek zaintzen zuten Commonwealtheko Gerrako Hilobien Batzordearen enkarguz. Behean, hilerri bera argazkian.\nEgoera berri horien ondorioz, laguntza humanitarioko erakundeek, Gurutze Gorriaren Nazioarteko Batzordea esaterako, erakunde arteko eta nazioz gaindiko laguntza-erakunde desberdinekin benetako lankidetza ezarri behar izan zuten. Aldi berean, gerraosteko lehen urte horietan populazioek zituzten larrialdi larriei erantzuteko beste batzuk sortu ziren. Eremu honetan kokatzen da Save the Children Fund eta Nazioarteko Zerbitzu Zibilaren (SCI) jatorria.\nSave the Children Fund 1919ko maiatzean sortu zen, Eglantyne eta Dorothy Jebben ekimenez, haur alemaniar eta austrohungariarrei laguntzeko asmoz. Erresuma Batuko prentsak gaitzetsi egin zuen, garaileen eta “etsaien” haurren artean bereizketarik ez zuelako egiten. SCI berriz, 1920an sortu zen Suitzan, Pierre Ceresole ingeniari suitzarraren inguruan elkarretaratu zen talde bakezale baten ekimenez.\nEglantyne Jebb haurren eskubideen eta ongizatearen alde borrokatu zen. © Snowbound. Cortesía de/Courtesy of Save the Children. Madrid\n“Funtsezkoa da haurrak babesteko\nnazioarteko erakunde boteretsu bat\ngaratzea, munduko izkinarik\ngai izango dena”\nEsnes-ko argazkia (Frantzia), SCIren lehen lan kanpamentua. SCIko boluntarioek eraikitako etxolak bereizten dira, herriaren suntsiketa oraindik agerikoa den arren. Ca. 1921. SCI Archives (The first workcamp of Service Civil International 1920 – Archives Documentation)\nGerra Handiak emakume guztiak batera etxeko eremutik kanpo ateratzea ekarri zuen, baina gatazka amaitu bezain laster, gobernuek eta alderdi politikoek presioa egin zuten, edo zuzenean etxera itzultzera behartu zituzten. Horrela, euren lanpostuak utzi zituzten, berriro ere gizonek bete ahal izateko. Hala eta guztiz ere, gerrak euren ikuspegia zabaldu zuen eta hurrengo urteetan pixkanaka-pixkanaka nabaritzen hasi ziren aldaketa sakonak eragin zituen.\nEmakumeek gerran egin zuten lan handiaren esker ona adierazteko, herrialde gerrazaleetako batzuk botoa emateko eskubidea onartu zieten 1918 eta 1921 artean, kasuan kasuko murrizketekin. Beste herrialde batzuetan Bigarren Mundu Gerra amaitu arte itxaron behar izan zuten, Frantziak esaterako, 1944an onartu zuelako.\nSufragistek XIX. mendearen erdialdeaz geroztik hainbeste borrokatu zuten boto-eskubide hori, konkista garrantzitsua izan zen, baina benetan iraultzailea izan zena zera izan zen: emakumeen portaeran, janzteko moduan, sexu-harremanetan edo ohituretan ageriko bihurtzen hasi ziren aldaketak; baita emakumeen presentzia motela, baina jarraitua, leku publiko eta lantokietan.\nZentzu honetan, 1914ko Gerrak Historian, lehen aldiz, “gizarte misto” baterako bidea ireki zuen, non gizonak eta emakumeak libreki ibili eta erlazionatzen ziren. Aurrerapen geldoa izan zen, baina geldiezina.\nLan Ministerioaren kanpaina. Britainia Handia, 1919. Litografia. © IWM (PST 5475).\nEMAKUME BOLUNTARIOAK LAGUNTZA HUMANITARIOA EMATEN ESPAINIAKO GERRA ZIBILEAN [1936-1939]\n1936-1939ko Gerra Zibila ez da ulertzen Espainiako politika eta gizartearen barne gatazka bezala soilik hartzen bada. XX. mendeko lehen hereneko Europako historiaren testuinguruan kokatu behar da. Honi esker ulertuko baita, hasieratik, nazioarteko gobernu eta iritzi publikoarentzat konfrontazio ideologikoko eremu bihurtzea.\nLehen Mundu Gerran gertatu zen bezala, aitak, senarrak eta nebak gerra-ahaleginerako mobilizatu zituztenean, emakumeek familia sostengatu eta biziraupena ziurtatu behar izan zituzten, eta, aldi berean, gizonek jarduera ekonomikoaren esparru guztietan libre utzi zituzten lanpostuak bete zituzten.\nGerrako produkzioan lanean diharduten emakumeak, 1937ko apirilaren 28a, © BNE (Liburutegi Digital Hispanikoa, GC-Caja 58/6 18r/1)\nEtxeko eta lan-esparruko lan bikoitz horretaz gain, emakumeek makina bat laguntza-lan egin zuten atzeguardian: elikagaiak bilatu zituzten herritar babesgabeentzat, elikagaiak hornitzeko biltegietan lagundu zuten, baita umezurztegietan, jantoki kolektiboetan, arropategietan eta joste-lantegietan ere. Horrez gain, ospitaleetako osasun-laguntza eta Mediterraneo kostako kolonietara edo atzerrira eramaten zituzten haurren laguntzaile edo andereño modura bete zuten emakumeek euren eginkizuna.\nHaurrak aterpeetan Bartzelonan. © BNE (Biblioteca Digital Hispánica, GC-Caja 47/5/39)\nHasiera batean, errepublikanoen eremuan, gerrari herri-iraultza izaera eman zitzaion eta horren ondorioz, gizonekin berdintasunezko harremanak sustatzearen alde zeuden konprometitutako eta adoretutako emakumeek, borrokan zuzenean parte hartzeko sortu ziren borondatezko batailoietan eta milizia-kidegoetan sartu ziren lehen egunetatik.\nMiliziana bat frontean. © BNE (Biblioteca Digital Hispánica, GC-Caja 114/12/2)\nGerra Zibilak nazioarteko emakume boluntarioen etorrera bultzatu zuen. Emakume horiek munduko bazter guztietatik zetozen, eta mediku, erizain, anbulantzia-gidari, osasun-laguntzaile, gerra-berriemaile, argazkilari eta beste hainbat lanetan aritu ziren. Batzuk brigadistak ziren, beste batzuk bakezaleak eta neutralak, eta asko laguntza humanitarioko erakundeei lotuta zeuden. Gehienak Errepublikaren alde egiteko etorri ziren, baina matxinatuen alde egin zuten emakumeak ere izan ziren.\nSalaria Kea erizain afroamerikarraren argazkia. Egile ezezaguna, aurkitu gabea. © NYU (Tamiment Library & Robert F. Wagner Labor Archives, ALBA.PHOTO.015)\nGatazkan zehar laguntza humanitarioa eman zuten erakundeei zegokienez, batzuk neutralak izan ziren eta bi aldeetan lagundu zuten, hala nola Nazioarteko Zerbitzu Zibila (SCI), britainiar eta amerikar kuakeroak (Friends Service Committee eta American Friends Service Committee), Gurutze Gorriaren Nazioarteko Batzordea (Espainiako Gurutze Gorria Espainiaren kasuan) eta Save the Children Fund. Beste batzuek errepublikanoen alderdiarekin bakarrik lan egin zuten, adibidez, Nazioarteko sorospen gorria (Socorro Rojo Internacional) (SRI), Nazioarteko elkartasun antifaxista (Solidaridad Internacional Antifascista) (SIA) eta hirugarren batzuk, aldiz, matxinatuen bandoarekin egin zuten lan bakarrik, esate baterako, Mercedes Sanz-Bachiller Izquierdok sortutako Auxilio Social, edo María Rosa Urraca Pastor militante karlistak zuzendutako Socorro Blanco.\nLagundu! Espainiako Gurutze Gorriari, bere lan humanitarioan. Egilea: Mezquita. Espainiako Gurutze Gorriak argitaratutako kartela. Rivadeneyra inprimategia, S.A. Madril (Circa 1936-1939) © CDMH (PS-CARTELES, 2194)\nFrancesca Wilson kuakeroak Murtzian bultzatutako josteko tailerretako bat, 1937. © AFSC\nElkarte humanitarioetako boluntario asko emakume bereziak izan ziren, adibide gisa Elisabeth Eidenbenz aipa dezakegu, 1938ko hasieran SCIko boluntario modura Espainiara bidaiatu zuen irakasle suitzarra. Madrilen eta Burjassoten (Valentzia) egin zuen lan. 1939ko hasieran Suitzara itzuli zen, baina hilabete horren amaieran berriro Frantziako barneratze-eremuetan haurdun zeuden emakume erbesteratu espainiarrei laguntzeko eskatu zioten. Hauxe izan zen, 1944ko apirila arte funtzionatu zuen Elnaren Amaetxearen jatorria; bertan 22 nazionalitate desberdinetako 600 haur baino gehiago jaio ziren.\nElizabeth Eidenbenz Elnaren Amaetxean. (Circa 1940-1943) © Maternité Suisse d’Elne (Elisabeth Eidenbenz/Association D.A.M.E.-Descendants et Amis de la Maternité d’Elne)\nGERRAN ETA GUDU-ZELAI HUMANITARIOETAN BIGARREN MUNDU GERRAN [1939-1945]\nHogei urte eskasetan, Bake iraunkorrerako desioa nahastu egin zen eta 1914koa baino mundu mailako gerra latz, bortitz eta hilgarriagoa piztu zen. Nazioen Elkartea eta Bake Akordioak etorkizun lasaia ziurtatzeko diseinatu zituzten arren, ezin izan zuten ezer bermatu.\nHitlerren politika espantsionistak eta bere kontinenteko nagusitasun nahiak, Frantziak eta Ingalaterrak Alemaniari gerra deklaratzea ekarri zuen 1939ko irailaren 3an, alemaniarrek Polonia inbaditu ondoren. Gerra hau planetaren bazter guztietara zabaldu zen, eta aurrekaririk gabeko krisi humanitarioa eragin zuen.\nGerra gatazkan parte hartzen zuten herrialdeetan emakumeak mobilizatzeko propaganda-kanpaina handiak egin ziren berriz ere. Kanpaina horien erantzuna handia izan zen, eta, emakumeak, beste behin, funtsezko elementu bihurtu ziren, bai familia-nukleoko buru gisa, bai jarduera ekonomikoko sektoreetan edota baita osasun-arloan, mediku, zirujau, erizain, anbulantzia-gidari… lanetan.\nEgun bat familiako ama baten bizitzan, 1941eko urtarrila. José Smeetsen marrazkia. © MUNAÉ (1979.09289.29)\nBigarren Mundu Gerran, emakume gehiago sartu ziren indar armatuetan aurrez aurre borrokatzeko, erreserbista modura edo laguntza-unitateetan lan egiteko.\nLiudmila Pavlichenko, sobietar frankotiratzailea, bi ordezkarirekin Washington D. C.-n. Jack Delanoren argazkia, 1942. © LOC (2017835891)\nEmakumeak nahitaezkoak izan ziren biztanleria zibilaren ebakuazio-lanetan, batez ere etengabe aire bonbardaketak jasaten zituzten hiri handietatik landa eremu seguruagoetara egiten ziren ebakuazioetan. Gainera, hiri eta herrietan guzti honetaz arduratzen ziren: elikagaiak hornitzea eta banatzea, kantinak eta arropategiak zaintzea, kontsultategietan eta ospitaleetan mediku-arreta ematea, hezkuntza-jarduerak… laburbilduz, “Frontearen” eta “barne-frontearen” lerroak desitxuratzen zituen gerra totalaren izugarrikerien erdian bizirik irautea berma zezakeen edozertaz arduratzen ziren.\nDefentsa zibila. Emakumeak behar dira ebakuazio-zerbitzurako. Zure udalean nahiz Emakumeen Borondatezko Zerbitzuen edozein adarretan eskain itzazu zure zerbitzuak © IWM (Pst 15092)\nEmakume batzuek jazarritako eta gerrak desplazatutako taldeen egoera arindu zuten, bai banaka, bai erakunde humanitarioen bitartez. Beren bizitzak agerian jarri zituzten beste batzuenak salbatzeko, nahiz eta euren erakundeen jarraibideen aurka jardutea eskatzen zuen. Erakunde horiek, kasu batzuetan, erregimen naziak egindako jazarpenen aurrean neutraltasun-jarrera hartu zuten.\nBigarren Mundu Gerran gertatu zen gertakari latzenetako bat juduen eta beste gizatalde batzuen kontra naziek burutu zuten jazarpena eta sarraskia izan ziren. Gizon, emakume eta haurrei giza duintasun guztia kendu zieten; esperimentuetan erabili zituzten, torturatu egin zituzten, kolpeka hil edo gaseatu.\nLau preso judu Gurseko “Ilot L” iragaitzazko eremuan zeuden alanbre-hesien atzean. Alice Resch-Synnestvedtek ezkutuan ateratako argazkia. Ca. 1942-1943. © USHMM. Hanna Meyer-Mosesek eskeinia (78704).\nGerra garaian eta gerra amaitu ondoren, Europako herrialdeek biztanleria zibilaren lekualdatze masiboaren arazoari aurre egin behar izan zioten. Arazo honi irtenbidea emateko, 1943ko azaroaren 9an, 44 naziotako gobernuek nazioarteko erakunde bat sortzea erabaki zuten, laguntza banaketa koordinatzeko, batez ere elikagaiena eta botikena, eta euren jatorrizko lekuetatik alde egindako pertsonen egoera larria arintzeko. Sortutako erakundea United Nations Relief and Rehabilitation Administration (UNRRA) izan zen. Bere sorrera mugarri bat izan zen laguntza humanitarioaren historian.\nUNRRA-ren “elikagaien eskuadroi hegalariak”. Berrogeigarren hamarkada © UN Archives (S-1167-0009-00001)\nGerra Handiaren amaieran gertatu zen bezala, 1945ean emakume gehienek etxera itzuli behar izan zuten, eta gizonekiko zuten mendeko ohiko papera hartu behar izan zuten. Gerra garaian egin zuten aparteko lanaren esker ona oso berandu iritsi da.\nBigarren Mundu Gerran emakumeen ekarpenari eskainitako Oroipen-monumentua. Whitehall-en dago, Londres erdian. Diseinuaren egilea John Mills da. Gerra-ahaleginean parte hartu zuten 17 emakume irudikatzen dira, urte haietan erabili zituzten uniforme eta laneko arropekin. Inaugurazio ekitaldian, 2005eko uztailaren 9an, emakumeek pilotatzen zituzten bost helikoptero militarrek hiriaren erdigunetik hegan egin zuten.\nBAKERAKO TRANTSIZIO ZAILA\n1945ean amaitu zen ordura arte gizateriak ezagutu zuen gerrarik basatiena eta ankerrena, baina bere amaierak ez zuen bakerik ekarri jendearen bihotzetara. 1946an, zinemaren industria berrezarri bezain laster Alemanian estreinatu zen filmeko protagonistetako bat parafraseatuz: hiltzailea geure artean dago (Die Mörder sind unter uns).\nMoralki eta fisikoki suntsitutako gizarte hauek, nazien sarraski-esparruetan gertatutako izugarrikeriei aurre egin behar izan zieten; borrokan zebiltzaten bandoek gupidagabe eta bereizi gabeko aire-bonbardaketetan pilaka egindako zibilen hilketei ere aurpegia eman behar izan zieten. Eta, amaieran, azken ankerkeria honi aurre egin beharra zegoen: gerraren azken bi hilabeteetan japoniar hiriak bonba su-eragilez suntsitu zituzten B-29 bonbardatzaile estatubatuarrek bi bonba atomiko jaurti zituzten babesgabeko hirietan, bat Hiroshiman abuztuaren 6an eta beste bat Nagasakin abuztuaren 9an.\nBonba atomikotik bizirik atera zen biktima baten larru errea, 1945. – © Nara (519686)\nGerran 70 bat milioi zibil eta borrokalari inguru hil ziren. Horri elbarri eta mutilatuta geratu ziren milioika pertsonak, 10 milioi umezurtz baino gehiago eta lekualdatutako milioika pertsonak gehitu behar zaizkio: zibilak, desmobilizatutako soldaduak, iheslariak, askatutako gerrako presoak. Beren “aberrira” itzultzen saiatu ziren guztiak, zegoen lekuan zegoelarik.\nGerraren biktimak Napoliko kobazulo batean, © UN Archives (UNRRA 1038, S-1058-0001-01-00071)\nBiztanleriaren lekualdatzea, gerraosteko ezaugarririk bereizgarriena izan zen. Pertsona askok ez zuten nora joanik, eta beste batzuentzat jatorrizko lekuetara itzultzea zigorra izan zen.\nAlemaniar errefuxiatuak mendebalderantz mugitzen 1945ean. Egile ezezaguna. © Bundesarchiv (Bild 146-1985-021-09)\nBehartutako edo nahi gabeko aberriratze asko izan ziren. Horien artean, japoniar armada inperialeko militarrek herrialde okupatuetan ezarritako putetxeetan prostituitzera behartuak izan ziren emakumeak (Txinakoak, Koreakoak, Japoniakoak, Filipinarrak, eta abar). Sexu-esklaboak ziren emakume hauen kopurua aldatu egiten da, hala ere, 200.000 baino gehiago izan ziren 1938-1945 urteen aldian. Beste hainbat ankerkerirekin gertatu zen bezala, gerra ostean, isilean gorde zen gertaera hau, harik eta Kim Hak-Soon korearra comfort women-en (kontsolamendurako emakumeak) istorio umiliagarria kontatzera ausartu zen arte 1991n.\n2011ko abenduan Seulgo (Hego Korea) enbaxada japoniarraren aurrean eraikitako comfort women baten brontzezko estatua\nGizarte baketsuetara iragatea ez zen erraza izan. Gizartea eta ekonomia berreraikitzeko prozesua hain izan zen handia ezen ezin zela gerraosteko beste garai batzuekin alderatu. Hasieran, emakumeek lortu zituzten aurrerapenak oso mugatuak izan ziren. Berriz ere etxera itzuli behar izan zuten, nahiz eta kasu askotan etxerik izan ez. Familiak apurtuta zeuden, kide asko hilda edo desagertuta zeuden, eta soldadu askorentzat etxera itzultzea eta bizitza zibilera egokitzea esperientzia gogorra izan zen.\nAlderdi Laborista britaniarraren eztabaida-taldeentzat prestatutako liburuxka, Royal Commission of Equal Pay erakundearen txostenari erantzunez. 1946. © TUC Library Collections\nEuropako eta Asiako herrialdeetan gerrak sare sozial eta ekonomikoa suntsitu zuen eta aldaketa sakonak eragin zituen haien kultura politikoetan. Ikuspuntu ekonomikotik begiratuta, gizarte amerikarra bakarrik atera zen gerraren onuradun. Estatu Batuak munduko potentzia bihurtu zen eta indar hori beste herrialde batzuetan zuen boterea eta kontrola sendotzeko erabili zuen. 1947ko ekainaren 5ean, George C. Marshall Estatu idazkariak hitzaldi bat eman zuen, eta bertatik sortu zen Europa mendebala berreraikitzeko “Ekonomia Berreskuratzeko Programa”, “Marshall Plana” delakoa.\nLaguntza horrek, 1950eko eta 1960ko hamarkadetan, lan-aukera asko sortu zituen, eta emakumeak ere aukera horietaz baliatu ziren. Aldi berean, sexuen arteko harremanetan eraldaketak gertatzen ari ziren; baita sexuek eremu pribatuan eta publikoan zuten eginkizunean ere.\nAurrerapenak nabarmenak izan ziren arren, aldaketak beti dira hauskorrak, eta krisi egoera berriek edozein unetan atzerakadak eragin ditzazkete. Hezkuntzak eta pentsamoldeen epe luzeko bilakaerak bakarrik finkatu ahal izango dituzte Historian zehar hainbeste emakumek borrokatu dituzten betebehar eta eskubideak.


Okondon grabatuko dute 'El Himno Mundial' filma, adinekoen zentroa “ospitale apokaliptiko” bilakatuta - Okondo - Aiaraldea.eus\nOkondon grabatuko dute 'El Himno Mundial' filma, adinekoen zentroa “ospitale apokaliptiko” bilakatuta\nTxabi Alvarado Bañares 2021-07-22 11:00\nEszena gehienak iazko udan grabatu zituzten. / El Himno Mundial\nIgandean egingo dituzte grabaketak. Komedia eta drama uztartuko ditu filma luzeak.\nOkondoko adinekoen zentroa “ospitale apokaliptiko” bilakatuko da igandean, El Himno Mundial filmeko hainbat eszena grabatzeko. Bilbao Soluciones Audiovisuales enpresako kideak arduratuko dira dekoratua jartzeaz.\nUdalak begi onez ikusi du grabaketa, eta horri begirako erraztasunak emango ditu. “Gure lurraldeko filmaketa gehienak Bizkaian edo Gipuzkoan grabatzen dira”, azaldu du Jon Escuzak, “beraz, garrantzitsua da azpimarratzea Okondok aukera paregabea ematen diola Arabari, zinemagintzari Aiaraldeko Eskualdean ere konfiantza jartzeko gonbita eginez". Alkateak gaineratu du koronabirusaren aurkako neurriak “zorrotz” beteko direla grabaketan.\nWeb serie gisa jaiotako proiektua\nEgoera post-apokaliptiko batean girotutako filma da El himno mundial. Alex "Welder" Diazen izen bereko eleberrian dago oinarritua, eta idazlea bera da ikus-entzunezko proiektuaren atzean dagoena. Umorea eta drama uztartuko ditu filmak, eta osasun langileen lana goraipatzen du. "2018an idatzitako istorioa den arren, gaur egun interes handiko gaia bilakatu da", azaldu dute proiektuko kideek.\nEgitasmoa, berez, ez zen filma luze moduan jaio, web-serie moduan baizik. Istorioaren zati txiki bat moldatu zuten. Hainbat sari jaso zituen gidoiak, oso irudimentsua zelako eta baliabide eskasekin fikziokoz unibertso handi bat sortzeko gai zelako. Estatu Batuetako, Hego Koreako edota Italiako jaialdietan saritu zuten, besteak beste.\nFilma luzea egiteko, aldiz, “zerotik” abiatu dira, "kalitate handiagoa lortzeko eta ahalik eta jende gehiagorengana iristeko". Hala ere, aurrekontu txikia dute oraindik, 10.000 eurokoa guztira.\nEszena gehienak iazko udan grabatu zituzten, baina grabaketa gelditu behar izan zuten COVID-19aren pandemia dela eta. Gauzak hala, filma osatzeko falta diren azken irudietako batzuk izango dira Okondon grabatuko dituztenak.


Consummatum est (Gérôme) - Wikipedia, entziklopedia askea.\nConsummatum est (euskaraz: «Dena bete da») 1867an Jean-Léon Gérôme margolari frantsesak margotutako lan polemikoa da. Bertan Ebanjelioen pasarte ezaguna aurkezten du baina oso era originalean: Golgotan Jesus bi lapur gurutzatuak izan ondoren, lurrean haien itzalak besterik ez dugu ikusten. Gaur egun Pariseko Orsay museoan erakusten da.\n( Golgotha Consummatum est)\nSalon of 1868 (en)\nConsummatum est Joanen Ebanjelioan hil aurreko uneetan Jesusen ahoan hitz horiek jartzen dira. Esaldia, berez, latinezko lokuzio ezaguna da, literalki "dena bukatu da", "guztia bete da" esanahiez. Ebanjelioaren arabera hitz horiekin Jesusek Jainkoaren nahia erabat bete dela esan nahi du.\nMargolan honetan Jesusen hilaraztea egin zen mendia ikus daiteke, Golgota mendia alegia. Hiru izan ziren hilaraziak, Jesus eta bi lapur, eta haien itzal luzeak eguzkiak erretako lurrean ikus daizteke. Zentzu horretan argi-ilunen garrantzia azpimarratu behar da. Baina lanaren protagonismoa paisaian dago: Jerusalem eta haren gaineko ekaitz beltza; barruan ilargia sumatzen da. Urruntzen soldadu erromatarrak haien erremintaz ikus daitezkeen; azkeneko biek hildakoei begira eta seinalatuz zerbait ari dira esaten. Ikuspuntua, hau da, hiru gurutzatuak eszenatik kanpo egotea, garaiarako oso originala zen eta horrek egilearen aurkako kritika larriak eragin zituen.\nMultimedia: Jerusalem (Gérôme)\nAzken aldaketa 13 apirila 2020(e)an, 23:51(e)tan


Ongi etorri ARCH XX SUDOE Espainiara\nXX. mendeko arkitektura, Espainian, Gibraltarren eta Frantziako Akitania, Auvernia, Languedoc-Roussillon, Limousin, Midi-Pyrénées eta Poitou-Charentes eskualdeetan.\n'La arquitectura del siglo XX en España, Gibraltar y las regiones francesas de Aquitaine, Auvergne, Languedoc-Roussillon, Limousin, Midi-Pyrénées y Poitou-Charentes' (XX. mendeko arkitektura Espainian, Gibraltarren eta Frantziako Akitania, Auvernia, Languedoc-Roussillon, Limousin, Midi-Pyrénées eta Poitou-Charentes eskualdeetan) proiektua lau erakunderen ekimenari esker sortu zen: Fundación Docomomo Ibérico fundazioari, Arc en rêve centre d'architecture erakundeari, Government of Gibraltar. Town Planning Section-i eta Fundació Mies van der Rohe, fundazioari esker; halaber, partaide bazkide gisa parte hartu zuten Arquia Fundazioak eta Ordem dos Arquitectos de Portugal erakundeak.\nProiektuaren helburu nagusia da XX. mendeko ondare arkitektonikoaren inbentarioa egitea, bai Espainian, bi Gibraltarren eta Frantziako 'Sudoe' eremuko eskualdeetan, Europar Batasunak termino hori erabiltzen baitu iberiar penintsularen eta eskualde horien arteko lurraldea izendatzeko.\nEuropako Batzordearen Erkidegoko INTERREG III B Hego-ekialdea ekimenaren (SUDOE) 2004ko uztaileko bigarren proposamen deialdiaren barne onartu zen proiektua, hain zuzen ere Eskualde Garapeneko Europako Funtsaren (FEGEF) barne. Funtsaren laguntzari eta Fundació Mies van der Rohe, fundazioaren, Fundación Docomomo fundazioaren eta Arquia Fundazioaren baterako finantzaketari esker, proiektua gauzatu ahal izan zen. Horren emaitza gisa, Internet bidez kontsultatzeko datu-base bat, CD-ROM bat eta erakusketa bat aurkeztu ziren.\nArquia Fundazioak erabiltzaileei eskuragarri jartzen die 'Arch XX SUDOE Espainia' datu basean ageri den informazioa.\nInformazio gehiago Itxi\nARCH XX SUDOE atarian sartzeko erregistratuta egon behar zara. Oraindik erregistratuta ez bazaude, eman "alta erabiltzaile gisa"\nFundación DOCOMOMO Ibérico fundazioa (ES-PORT)\nDocumentation and Conservation of buildings, sites and neighbourhoods of the Modern Movement kontzeptuaren sigla da DOCOMOMO, eta 1990. urtean sortutako Nazioarteko DOCOMOMO Erakundeari dagokio. Gaur egun Bartzelonan du egoitza.\nMugimendu Modernoaren ondare arkitektonikoaren inbentarioa egin eta hori ezagutzera eman zein babesteko helburupean, erakunde horrek estrategia geografiko bat osatu du eta horren ondorioz sortu da Fundación Docomomo Ibérico fundazioa, Bartzelonan egoitza duena, helburu orokor horiek Espainia eta Portugalen aplikatu eta gauzatzea koordinatzen duena.\nMugimendu Modernoaren Dokumentazio eta Kontserbazio proiektua (DOCOMOMO) iberiar penintsularen esparruan garatzen ari dira entitate eta erakunde ezberdinen laguntzari esker, bereziki Arkitekto Elkargoen, Ondare Institutuen eta arkitekturaren ezagutza eta dibulgaziorako entitateei esker. Fundación DOCOMOMO Ibérico erakundea sortu zenetik, ekimen ugari jarri ditu abian iberiar penintsulako ondare modernoa dokumentatu eta aztertzeko. Ekimen horiek guztiak argitalpen, mintegi eta kongresuetan islatu dira.\nMies van der Rohe fundazioa (ES)\nFundació Mies van der Rohe fundazioa 1983. urtean jarri zuen abian Bartzelonako Udalak, Ludwig Mies van der Rohek (1886-1969) 1929ko Bartzelonako Nazioarteko Erakusketarako diseinatu zuen Alemaniar Pabilioia berreraikitzeko xedearekin hasiera batean.\nMies van der Roheren pabilioia kontserbatu eta ezagutzera emateaz gain, Fundació Mies van der Rohe fundazioak arkitektura eta hirigintza garaikideari buruzko gaien inguruko eztabaida, difusioa eta sentsibilizazioa bultzatzen ditu. Ludwig Mies van der Roheren eta Mugimendu Modernoaren azterketa ere sustatzen ditu. Bere xedeei erantzunez, fundazioak jarduera ezberdinak egiten ditu, besteak beste sariak, kongresuak, hitzaldiak, erakusketak, tailerrak eta instalazioak.\nPrograma horien artean aipagarria da, Europako Batzordearekin batera, Europar Batasunaren Arkitektura Garaikidearen Saria - Mies van der Rohe saria sortu duela, Europako arkitektura sari ospetsuenetako bat.\nArquia Fundazioa (ES)\nArquia Fundazioa 1990eko maiatzaren 23an sortu zen fundazio kultural pribatu gisa arkitekturaren, eraikuntzaren, diseinuaren, hirigintzaren eta oro har arkitekturaren jardueraren inguruan kultura izaerako jarduerak bultzatu eta sustatzeko.\nCaja de Arquitectos erakundearen Hezkuntza eta Sustapen funtsetik jasotzen dituen baliabideak kudeatzen ditu, bere ondarearen produktuak eta jarduera batzuetan egindako inbertsioaren errekuperazioa osagarri gisa dituela.\nFundazioaren ordezkaritza, gobernua eta administrazioa Patronatuaren esku daude. Unean-unean Caja de Arquitectos erakundearen Zuzendaritza Kontseiluko kide diren pertsonek osatzen dute Patronatua, baita erakunde horretako zuzendari nagusiak ere.


Emensaspi - Neiker\nHome Ficha de Proyecto Emensaspi\nPirinioetako nekazaritza-abeltzainen sistemen iraunkortasunari buruzko ezagutza sortu eta trukatzea\nEMENSASPI proiektuak Pirinioetako nekazaritzako abeltzaintza sistemen iraunkortasunari buruzko ezagutza sortzeko eta trukatzeko espazio bat ezartzea proposatu du, mugaz gaindiko lankidetzaren bidez, ingurumenaren, tekniko-ekonomikoen eta gizarte-helburuen aldi bereko lorpena uztartuz.\nData: 2016 – 2018\nProiektuaren zuzendaria: Haritz Arriaga\nAurrekontua: Eusko Jaurlaritzaren Ekonomiaren Garapen eta Lehiakortasun Saila eta Europar Batasuneko Landa Garapeneko Nekazaritza Funtsa (FEADER).\nSaila: Animalien Ikerketa\nPirinioetako nekazaritza sistemen iraunkortasunari buruzko ezagutza sortu eta trukatzeko espazioa ezartzea mugaz gaindiko lankidetzaren bidez, aldi berean ingurumenaren (emisioen murrizketa), helburu tekniko-ekonomikoak (lehiakortasuna eta iraunkortasuna) eta gizarte helburuak lortuz ( enplegua sortzea eta bizi kalitatea hobetzea).\nPirinioetako nekazaritza-abeltzaintzako sistemen ingurumen, teknika / ekonomia eta gizarte iraunkortasuna elkarrekin diagnostikatzea mugaz gaindiko lankidetzaren bidez, 1) bazkideek eta besteek eskura dituzten tresna diagnostikoak partekatzea; 2) oinarrizko tresna egokiena hautatzea eta diagnostikoko tresna informatiko bat garatzea / egokitzea; eta 3) Pirinioetako ordezkari diren 150 ustiategiren lagin batean baliozkotzea.\nPirinioetako nekazaritzako abeltzaintza sistemen iraunkortasuna hobetzea, energia eraginkortasuna konbinatuz eta berotegi efektuko gasen emisioak, lehiakortasun ekonomikoa eta enplegua sortuz, 1) emaitzen analisia bateratuz, 2) sistema eraginkorrenak detektatuz. eta 3) Pirinioetako nekazaritzako sistema aberatsen ezaugarrien arabera, ingurumen, teknika / ekonomia eta gizarte eraginkortasuna uztartzen dituzten hobekuntza aukeren proposamena.\nZabaldu eta ustiatu proiektuaren emaitzak, 1) xede-ikusleek (orokorrak, nekazariak / ganadutegiak, administrazio publikoak, tokiko erakundeak, larre kudeatzaileak, kalitate ziurtagiriak …) bereizitako edukiekin komunikazio estrategiak definitu eta ezartzeko. ; 2) iraunkortasuna hobetzeko tresnak eta praktikak erabiltzeko prestakuntza plan baten definizioa eta materializazioa; 3) Tresna erabiltzeko eragiketa / lizentzia


Huawei-k EMUI 9.0 iragarri du, Android-en oinarritutako sistema eragilearen eguneratze handiena Gadgeten berriak\nHuawei-k EMUI 9.0 iragarri du, Android-en oinarritutako sistema eragilearen eguneratze handiena\nTxinako konpainiak munduko marka nagusien artean jarraitzen du eta duela egun batzuk Apple gailendu zuen gailu mugikorren salmentan bigarren postutik. Orain enpresa Berlingo IFAn murgilduta dago eta iragartzen du EMUI 9.0 bertsioaren etorrera, Android sistema eragilean oinarritutako pertsonalizazio geruzaren eguneratze nagusia.\nAndroid Pie-n oinarritutako lehen sistema pertsonalizatuen barruan, EMUI 9.0-k erakusten du geruza "intrusibo" zertxobait gutxiago normalean ezagutzen duguna baino, eta horri esker, erabiltzaileak erabiltzaileen esperientzia zertxobait hobea izan dezake interfaze intuitiboa eta funtzio berriei esker.\nWang Chenglu, Huawei CBG Software Ingeniaritzako presidenteak honakoa azaldu zuen IFAn egindako prentsaurrekoan:\nGaur egungo telefonoek erabiltzaile arruntentzat erabatekoak izan daitezkeen ezaugarri ugari biltzen dituzte. Hori dela eta, askok frustrazioa adierazi dute funtzio konplexuagoei aurre egiteko orduan. Testuinguru horretan garatuko dugu EMUIren bertsioa. EMUI 9.0 esperientzia atsegina, koherentea eta sinplea sortzeko konpromisotik jaio zen. Halaber, EMUI 9.0 kaleratzean, Huawei Android Pie-n oinarritutako sistema eragile pertsonalizatua sartu duen telefono mugikorren fabrikatzaileen artean bilakatu da, eta horrek Google-rekin dugun harreman estuari buruz asko dio.\nEMUI 9.0 Huawei-ren arabera, erabiltzaileek beren gailuetan erabiltzaileen esperientzia hobea eta bizitza osasuntsuagoa izan dezaten diseinatuta dago telefonoekin jolasean aritzen garen ordu kopurua kontuan hartuta, horregatik, Arbel Digital berria aurkezten digu. gailuaren erabileraren metrikak eta erabiltzaileek aplikazio bakoitzerako kuotak ezartzeko aukera ematen du; eta Wind Down, erabiltzaileak lotara joan aurretik erlaxatzen laguntzen duena, gailuaren energia kontsumoaren hobekuntzekin batera.\nOraingoz EMUI 9.0 beta bertsioan dago, erregistratzeko zabalik dagoena. Ezaugarri osagarriak datozen Huawei Mate 20 seriearekin batera kaleratuko dira EMUI berri honetan inplementatutako ezaugarri osagarri guztiekin, bai, ez dugu kaleratze data ofizialik aurkezpenetik haratago. Beta hau erregistratzeko eta erabiltzeko bere webgune ofiziala bisitatu besterik ez dugu.\nArtikuluaren bide osoa: Gadgeten berriak » General » software » Huawei-k EMUI 9.0 iragarri du, Android-en oinarritutako sistema eragilearen eguneratze handiena\nNola jakin nire WiFi lapurtu didaten\nIgogailu batek Lurra Nazioarteko Espazio Estazioarekin konektatuko du


Eitb.com - Uribetxebarriaren inguruko txostena 'partziala' dela salatu dute - blog officiel Abertzaleen Batasuna\nPublié le 26 août 2012 par Abertzaleen Batasuna\nJAIKI HADI ELKARTEAREN ARABERA\nUribetxebarriaren inguruko txostena 'partziala' dela salatu dute\nJaiki Hadi elkartearen arabera, "gaixotasunaren jarraipena espetxean egotearekin bateraezina da".\nUribetxebarria ez dagoela egoera terminalean dio txostenak\nUribetxebarriak kartzelan jaso dezake tratamendua, medikuen arabera\nPoliziak debekatu du Herrirakek Iruñean egin nahi zuen konzentrazioa\nJaiki Hadi presoen prebentzio eta laguntzarako medikuen elkarteak Auzitegi Nazionalak Josu Uribetxebarriaren osasun egoeraren inguruan argitaratu duentxostena kritikatu du eta "partziala eta objektibotasun gabea" dela adierazi du. Gainera, "baldintzapeko askatasunarekin irizpideak manipulatzen" ari direla ohartarazi dute.\nBilbon egindako prentsaurrekoan, Iñaki Uruburuk eta Estibaliz Gorostiagak Uribetxebarriaren "gaixotasunaren jarraipena espetxean egotearekin bateraezina" dela esan dute. Ildo honetan, "egoera salatzeko toki guztietara joko" dutela adierazi dute.\nAuzitegi Nazionalaren txostena "partziala eta objektibotasun gabea" dela argudiatu dute "trabak jartzeko asmo argi batekin egina".\nOsasun saileko profesional batek gaixo dagoen 56 urteko lagun batek 11 hilabeteko bizi-itxaropena izatea epe luzea dela esatea "iraingarria" dela salatu du Jaiki Hadi elkarteak.\nXabier Mikel Errekondo Amaiurreko diputatuak, Garbiñe Errekondo eta Iñaki Errazkin Gipuzkoako foru diputatuek Herrira taldeak deitutako ekimenarekin bat egingo dute, eta baraualdia egingo dute Josu Uribetxebarriaren askapena eskatzeko baraualdi egunarekin.\nHalaber, Martin Garitano ahaldun nagusiak Donostia Ospitalaren aurrean igande honetan egingo duten elkarretaratzean parte hartuko du.\n« Berria.info - «Uribetxebarriaren... Kazeta.info - ABk agorrilaren... »


2020-02-28 - Goierriko Hitza : Goierriko Hitza\nAmpo Ordiziak Bartzelona hartuko du Altamira zelaian igandean\nFernando Lopezek eta Gonzalo Vazquezek bajan daude eta ezingo dute jokatu.\nIrizarrek 9 autobus elektriko saldu ditu Frankfurt hirirako\nAutobus garraioa kudeatzen duen In-der-City-Bus ICB udal enpresak erosi ditu 9 autobus elektrikoak. Frankfurteko autobus enpresarik handiena da ICB. Alemaniako merkatuan ere, Dusseldorfen akordioa sinatu du Irizar e-mobilityk.\nBeasaingo udalbatzak bost liberatu ditu\nHernandez lanaldi osoan eta Matarranz eta Ruiz lanaldi erdian liberatzea onartu zuten atzoko udalbatzan. Liberatuek jaso beharreko soldatak eztabaida piztu zuen.\nInoizko parte hartzerik handiena UZ Trail lasterketan\nParte hartze muga 300 dortsaletan jarri bazegoen ere, beste 50 lagunentzako dortsalak atera behar izan dituzte. Bi probak kontuan hartuta –23,4 kilometrokoa eta 12,1 kilometrokoa– 350 mendi lasterkari elkartuko dira igandean Urretxu-Zumarragan. Albiste barruan duzue iazko lasterketaren bideoa.\nKlima aldaketaren aurka zuhaitz eguna egin dute Ordizian\nJakintza ikastolako eta Urdaneta ikastetxeko ikasleek parte hartu dute.\nCAFek Israelen duen negozioaren berri ematen duten dokumental bat jarri dute sarean\nBDZ Boikota, Desinbertsioak eta Zigorra nazioarteko sareko kide Koldo Sagasti gasteiztarrak ondu du 'CAF: Tranbia honi kolonia kiratsa dario' dokumentala Hala Bedirekin elkarlanean.\nCAFi «apartheidaren trena» uzteko eskatu diote 75 gizarte eragilek\nAldarriz beteriko bost kilometro\nLilatoiaren 31. jardunaldia igandean egingo dute. 6.564 emakumek eman dute izena. Parte hartuko duen hirugarren talde jendetsuena Legazpiko Haztegi ikastolarena da\nGoierri garaiko kirolari gazteen artean euskararen erabilera zein den aurkeztuko dute Legazpin\nKirol elkarteei eta udaletako kirol zerbitzuei egingo zaie lehen aurkezpena, eta gero herritarrei. 16 urtez azpikoen kirol jardueretan euskararen erabilera zein egoeratan dagoen aztertu dute.\nAbesti tradizionalek ez dute forma bakarra\nIban Urizar 'Amorante' musikariak kontzertua eskainiko du etzi Igartzan Musika zikloan. Amorantek «abesti herrikoiak» jotzen ditu, baina era «pertsonal» batean. «Entzuleak gustura irteten dira».


Futuroscopera bidaia antolatu dute Berangotik - - Hiruka.eus\nUkberri 2004-10-22 22:23\nFamilia osoarentzat izan daitekeen bidaia antolatu du hurrengo astebururako Berangoko Kultur Etxeak. Besteak beste, Berangoetako aretatik abiatuko dira, urriaren 29an (ostirala), 23:00etan, Poitiersera (Bordeletik hurbil) 9:00ak aldera heltzeko. Salneurrian luxuzko autobusean bidaia, hotelean bina gau eta gosari, Futuroscopeko parkean sartzeko larunbata eta igandeko sarrerak, bidaia asegurua, gida laguntzailea eta igandean Loyrako gazteluetan zehar tourra egiteko aukera. Azaroaren 1ean (astelehena) izango da buelta, bertan gozaldu eta Bordelen bazkaltzeko geldialdia egin eta gero. Datorren astelehenera arte baino ez dago izena emateko aukera.\nEuropako imajinaren parkeak erliebedun zinea, zine dinamikoak, pantaila erraldoiak, errealitate birtuala, ikuskizunak... eta hamaika gehiago biltzen ditu.\nBidaiaren salneurria gelako pertsona kopuruaren arabera izango da (berangoztar zein kanpotarrentzat), hau da, lau kiderentzako gelan 99 euro pertsonako, hiru kiderentzako gelan 106 euro pertsonako, bi kiderentzako gelan 115 euro pertsonako eta bakar batentzako 122 euro. Haurrentzako salneurria 70 eurokoa da.\nInformazio gehiago eskatu edo izena emateko:\nTelefono zenbakia eta faxa: 94 668 21 43


Irekia Eusko Jaurlaritza - Gobierno Vasco :: Udaltopek elkarlana izango du aztergai hamaikagarren edizioan\nUdaltopek elkarlana izango du aztergai…\n<iframe src="https://www.irekia.euskadi.eus/eu/embed/videos?flv_video=2019%2F03%2F29%2Fnews_53175%2Fjornadas_udaltop.flv" width="320" height="210" allowfullscreen></iframe>\nUdaltopek elkarlana izango du aztergai hamaikagarren edizioan Iturria: Irekia\njornadas_udaltop.jpg Iturria: Irekia\nTopaketa Lasarte-Orian egingo da, maiatzaren 16an eta 17an\nAurten, Euskal Hirigune Elkargoa, Nafarroako Gobernua, Arabako Foru Aldundia eta Bizkaiko Foru Aldundia batu dira Eusko Jaurlaritzak, Gipuzkoako Foru Aldundiak eta Lasarte-Oriako Udalak osatzen zuten Antolamendu Batzordera\nIzen-ematea gaur bertan zabalduko da, maiatzaren 3ra arte\nUdaltop elkarlanari begira jarriko da hamaikagarren edizioan, horrela iragarri dute goizean egitaraua aurkezteko Donostian emandako prentsaurrekoan. Elkar ulertzetik elkarrekin lan egitera… Ados? izenburupean, elkarlan ereduak eta Gobernantza eredu berriak aztertuko dira maiatzaren 16an eta 17an Lasarte-Oriako Kultur Etxean egingo den topaketan. Euskaraldiak ere, aurreko bi edizioetan bezala, izango du bere protagonismoa.\nUdaltop bera ere elkarlanaren fruitua da. Eta aurten, sendotuta dator gainera Eusko Jaurlaritzak, Gipuzkoako Foru Aldundiak eta Lasarte-Oriako Udalak osatzen zuten Antolamendu Batzordera Euskal Hirigune Elkargoa, Nafarroako Gobernua, Arabako Foru Aldundia eta Bizkaiko Foru Aldundia batu direlako.\nEstibaliz Alkorta Eusko Jaurlaritzako Euskara Sustatzeko zuzendariak bat egitearen garrantzia azpimarratu du: “Euskara sustatzeko politiken eraginkortasuna biderkatzen da baldin eta horien oinarrian elkarlana badago. Erakundeen arteko lankidetza behar-beharrezkoa eta, horri esker, hizkuntza politika koherente bat sustatzen ari gara euskararen eremu osoan, beti ere leku bakoitzaren errealitatea errespetatuz”.\nMikel Arregik, Euskarabidea-Euskararen Nafar Institutuko zuzendariak, eta Beñat Arrabitek, Euskal Elkargoko Hizkuntza Politikarako arduradunak bat egin dute Alkortaren baieztapenarekin. Arregik gogoratu du Nafarroako Gobernuak “azken urteetan diruz lagundu” duela Udaltop, eta aurten Antolamendu Batzordean sartu dela “batetik, Udaltop topaketa ezin hobea delako Nafarroako euskara teknikarien prestakuntzan sakontzeko, eta bestetik, sarea indartzeko”.\nBeñat Arrabitek, bere aldetik, “biziki inportantea da Udaltop bezalako dimentsio handiko proiektu batean lurralde guztiak ordezkatuta egotea, egiazko elkarlana gauzatzen ari den seinale baita”:\nPrentsaurrekoan 2019 urteko Udaltopera osatutako egitaraua aurkeztu da, “labetik atera berria” Estibaliz Alkortak onartu duen bezala. XI. edizioko gaia aukeratzeko garaian Euskaraldiak pisu handia izan duela aitortu dute, “nahiz eta garrantzia hori egitarauan bigarren maila batean jaso. Euskaraldiak irakasgaien bat utzi badigu, erakunde publikoen eta euskararen alde lanean ari diren eragileen arteko elkarlana funtsezkoa dela izan da, eta horri heldu diogu aurtengoa antolatzeko. Horrela, azken urteotan jarritako helburuarekin jarraituko dugu esperientziak elkarrekin abiatzeak duen balio garrantzia nabarmenduz”.\nBi atal ezberdin izango dituela aurreratu du: batetik, elkarlan eta Gobernantza eredu berrien inguruko ponentziak izango dira; eta bestetik, Euskaraldiari lotutakoak. Lehenengo blokean bi hitzaldi teoriko, lau esperientzia praktiko, mugaz gaindiko lankidetzaren inguruko ikuspegi kritikoa eta partehartzaileen galderak, iradokizunak eta kezkak argitzeko tartea izango direla aurreratu dute.\nAzkeneko bi edizioetan bezala Euskaraldiak ere izango du bere protagonismoa. Orain arteko esperientzia on eta txarretatik ikasteko hitzaldia antolatu dute eta Euskaraldiaren antolatzaileei egindako inkestak utzitako ikerketa kualitatiboaren berri emango da. Hain zuzen, ikerketa honek bide emango dio talde-lanari.\nEgitaraua aurkeztu ondoren, izen-ematea gaurtik aurrera zabalik dagoela adierazi dute. Matrikulazioa www.udaltop.eus webgunean egin behar da, izen-ematea atalean. Prezioa 65 € da, eta izen-ematea maiatzaren 3an itxiko da. Prezio horren barruan sartzen dira: jardunaldien saioetako partaide izateko eskubidea, hasieran banatuko den materiala, osteguneko bazkaria –iaz bezala Zubietako Araeta jatetxean egingo da– eta bi egunetako aho-gozagarriak.


Irakasbil | Argitalpenak | Hizkuntzak irakasteko metodologia\nArgitaratua: Tuesday, 26 December 1995, 11:00 AM\nBehin batean, Frank Lloyd Wrightek, arkitekto amerikar handiak, bere estudioan sartu eta bere azken proiektua burutu berria zuela iragarri zuen. Zur eta lur, ikasleak ingurutara begira hasi ziren planoen bila, baina ez ziren inon ere ageri. Orduan arkitektoak hala esan zien, "Orain papereratzea besterik ez dut egin behar." Hizkuntzak irakasteko Metodologia urte askoan idazten aritu naizen liburua da -papereratzea izan da arazorik larriena.\nBigarren hizkuntzako irakasleak hezitze-lanetan sartu nintzenean, 70. hamarkadan, harrituta geratu nintzen. Izan ere, hizkuntz ikasgeletan gertatu behar zenaz metodologistek emandako azalpen-arauetatik, nik neuk irakasten nueneko eskoletan eta nik behatutako beste talde batzuetan zinez gertatzen zenera, itzelezko aldea zen. 70. hamarkadan eta 80. hamarkadaren hasieran metodoei buruzko ardura handia zegoen, eta metodo egokia aurkitzea zen arretagunea. Ni ere ibili nintzen maiteñotan zenbait metodorekin, hala nola Sugestopedia, Erantzun Fisiko Osoa, Bide Isila, eta are aspaldi hila den "All 's Well" [Dena dago ondo] metodo ilun samarrarekin. Hala ere, ni ez nengoen batere konforme ikasgelako lanen oinarria ikasgelaz kanpoko arauak izatearen ideiarekin. Hala iruditzen zitzaidan: taldearentzako zeregin pedagogikoak prestatzerakoan, bi aldetikako ikuspegiak uztartu behar genituela, hau da, hizkuntzak ikastea eta erabiltzea zer den aztertu, baina alde batetik hizkuntzalaritza eta psikologia bezalako ikas-arloetatik abiatuta, eta, bestetik, taldearen beraren barrutik abiatuta.\nSintesi hori egiten saiatu naiz liburu honetan. Liburuari honako galdera biok eman zioten abiada: zer daukate esateko oraingo teoria eta ikerketek hizkuntz ikaskuntzaz eta hizkuntzaren erabileraz? eta, zer egiten dute benetan ikasle-irakasleek hizkuntz ikasgeletan? Bigarren itauna erantzuteko, ordu asko eman nituen ikasgeletako interakzioak behatzen, grabatzen eta transkribatzen. Bildutako material guztirako lekurik izan ez bada ere, liburua hogeita hamar ikasgelatik gorako miaketez eratuta dago. Ohartarazi beharko nuke, bestalde, nire helburua ez zela jokabide eredugarriaren adibideak eskaintzea, hau da, zer egin beharko litzatekeen erakustea, ikasgeletan benetan zer egiten den erakustea baino. Arauak ematen hastea, izan ere, saihestu gura nuen lakio berberean jaustea izango zen. Horrek ez du esan nahi jokabide arrakastatsurik ez dagoenik. Alabaina, honako irizpideok kontutan harturik bakarrik neur daiteke arrakasta: curriculumaren xedeak, irakaslearen jomugak, ikaslearen asmoak, eta ikasketaren emaitzak. Azkenik, irakasle eta ikasle bakoitzaren esku dago bere irizpideak eratu eta erabiltzea, jokaera arrakastatsua zer den edo zer ez den erabakitzeko.\nHorrek liburua idaztean izan nuen azken helburura narama. Hizkuntz ikaskuntza eta erabileraz besteek aurkitu eta idatzi dutena azaltzea ez da nahikoa. Azken urratsa irakasleei dagokie: beren inguru zehatzean eta beren ikasgelak lankidetzan ikerturik, eurentzat eta euren 13 ikasleentzat zer den baliagarri antzeman beharko dute. Ikerlan hori burutzeko egin litezkeen urrats zehatzak ematen saiatu naiz liburu honetan.


ARRAKASTAZ HELDU DIOGU 3. WORKSHOP-ARI! | Ocean i3\nErronkaka 47 partehartzaileek haien eragile sozialei aurkeztu zizkieten egindako prototipoak.\nJoan den ostiralean, apirilaren 16an, erronka ezberdinek osatutako ikasle taldeak bi orduz baino gehiagoz bildu ziren, euren prototipoak agente sozialari aurkezteko. Era berean, bosgarren eta azken workshopari begira, ekainaren 25ean, emango dutena adostu zuten.\nTailerra oso garrantzitsua izan zen. tTldeei proiektu bakoitzarekin aurrera egiteko aukera izan zuten, baita bertan zeuden gizarte-eragileen feedbacka (Mater, UNSS eta Gipuzkoako Foru Aldundia, Surfrider, Kutxa Ekogunea eta Gaia et RIVAGES Pro Tech) jasotzeko ere: lehenik eta behin, ordubete izan zuten prototipo horren aurkezpena prestatzeko, eta, horrela, aurrerago zer eta nola kontrastatu nahi zen adosteko. Ondoren, gizarte-eragileak bere taldea aberastu zuen prototipoari buruzko bere ekarpenekin. Hau guztia, Oktonineko plataforman emandako zereginak betetzen ari ziren bitartean!\nPandemiaren ondorioz, tailerra 2 online plataformen bitartez egin genuen: alde batetik, Gather, Ocean i3-ko komunitatea urrutitik biltzeko aukera eman ziguna, presentziaz egin izan genukeen bezala; eta, bestetik, Mural (talde bakoitzak bere arbel bisualean lan egin zuen) lankidetzaz lan egiteko baliabidea izan zen, eta, gainera, taldeek gizarte-eragileekin egindako lan-prozesu guztia dokumentatzeko baliabidea.\nAzkenik, eleaniztasunak bere rol garrantzitsuari eutsi zion hirugarren topaketa honetan, eta hori proiektuaren nortasun-marka izan zen. Benetako eleanizatasunaren adibide ugari egon ziren, hau da, hizkuntza batetik bestera jauziak diskurtso berean eta hiztun berarengatik. Naturaltasunez, hiztunek beren hizkuntza-errepertorio osoa erabili zuten benetan komunikatzeko. Gainera, UPV/EHUko Helburu espezifikoetarako Frantseseko (Fos) taldearen laguntzari esker, komunikazioa lau hizkuntzetan (gaztelania, frantsesa, euskara eta ingelesa) egin ahal izan zen, kultura anitzeko giroa sortuz, komunikazio-ingurune aske eta eraginkor batean lan egiteko aukera emanez.\nPrevseguir leyendo 2. WORKSHOP-A ARRAKASTAZ OSPATU DUGU!\nNext“Denok elkarrekin plastikoen aurka” – OCEAN I3 TV7-RENTZAKONext


BIDEBARRIETA KULTURGUNEAK, JUAN GÓMEZ-JURADOREN LOBA NEGRA ELEBERRI BERRIAREN AURKEZPEN EKITALDIA JASOKO DU ASTEARTEAN, AZAROAREN 19AN – Bilbao Kultura\nHome » Berriak » Bilbao Kultura @eu » BIDEBARRIETA KULTURGUNEAK, JUAN GÓMEZ-JURADOREN LOBA NEGRA ELEBERRI BERRIAREN AURKEZPEN EKITALDIA JASOKO DU ASTEARTEAN, AZAROAREN 19AN\n• Bidebarrietako Liburutegiko ekitaldi aretoan izango da, 19:30ean, sarrera librearekin, leku guztiak bete arte. Gorka Rojok aurkeztuko du. Ekitaldia streaming-ez jarraitu ahal izango da www.kulturguneatb.eus webgunearen bitartez\nBilboko Udalaren esku dagoen Bidebarrieta Kulturguneak, Juan Gómez-Jurado idazlearen Loba negra (Ediciones B) azken eleberriaren aurkezpen ekitaldia jasoko du asteartean, azaroaren 19an. Reina roja argitalpen fenomenoaren jarraipena da, asko itxarondakoa. Topaketa Bidebarrietako Liburutegiko ekitaldi aretoan izango da, 19:30ean, sarrera librearekin, leku guztiak bete arte. Gorka Rojok aurkeztuko du. Ekitaldia streaming-ez jarraitu ahal izango da www.kulturguneatb.eus webgunearen bitartez.\n20 argitalpenek erakusten duten bezala Reina Roja lanak lortu duen arrakasta handiaren ondoren, Juan Gómez – Juradok Loba Negra argitaratu du orain, Antonia Scotten eta Jon Gutiérrezen sagako beste thriller bat. Loba negraren abiapuntua Eguzkiaren Kostaldea da, erailtzeko mehatxua jaso duen eta mafioso errusiar baten emaztea den Lola Morenoren bilaketa du ardatz. Bilatzaileak Jon eta Antonia dira.\nJuan Gómez – Jurado (Madril, 1977) kazetaria eta berrogei hizkuntzara itzuli diren arrakasta handiko hainbat eleberriren egilea da. Reina Roja (La Trama, 2018), bere aurreko thrillerra, salmenta fenomeno bilakatu da, gaztelaniazko edizioak 250.000 ale baino gehiago saldu ditu, eta autorea generoaren adierazgarri nagusietakoa bihurtu da nazioartean. Gaur egun, hainbat hedabidetan aritzen da eta Todopoderosos eta Aquí hay dragones podcast-en sortzaileetako bat da.\nBIDEBARRIETA KULTURGUNEA, Bidebarrietako liburutegiaren barruan, helburu nagusi liburuaren eta literaturaren garapena eta hedapena dituen Bilboko Udalaren gunea da.\n← BILBOKO DOKUMENTALEN ETA FILM LABURREN NAZIOARTEKO JAIALDIAK – ZINEBI 61EK, ALEXE POUKINEREN SANS FRAPPER FILM BELGIKARRA AURKEZTUKO DU LEHIAKETATIK KANPOKO BEAUTIFUL DOCS. MJNDUKO DOKUMENTALEN PANORAMA SEKZIOAN\nLUISE DONSCHEN ZUZENDARI ALEMANAREN “ENTIRE DAYS TOGETHER” FIKZIOZKO FILM LABURRAK IRABAZI DU BILBOKO DOKUMENTALEN ETA FILM LABURREN NAZIOARTEKO JAIALDIKO-ZINEBI 61EKO SARI NAGUSIA →


Ezkabako talaiatik: Edozein haritzi ez darion ezkurra\nEdozein haritzi ez darion ezkurra\nSupazter txokoan ipuinak kontatzeko eta entzuteko parada paregabeaz landara, bada liburuak irakurtzeko aukera ederra. Durangoko azokan asko sustatu den liburu bat irakurri berri dut supazterrean: Pijama marradunaz jantzitako mutikoa. John Boyne gazte irlandarraren The boy in the striped pyjamas arrakastatsua, euskaratu berria.\nJohn Boyne-ren nobela hau ongi irakurtzen den liburu horietako bat dela, ezinbesteko baldintza best seller bihurtzeko, bihurtu den gisan. Eleberri osoan behean kopiatu dudan paragrafoa izan liteke salbuespen bakarra, 164. orriko hau:\n“Lehenik eta behin, aipatzekoa zen lotinantak ez zuela sekula irribarrerik egiten, eta burgoi begiratzen ziola beti hurkoari, nor noiz nola izorratuko, nornahi senipartekotik kentzeko eskubidea izango balu bezala.”\nOngi eta gustura irakurtzen den liburua, arkitekturaren aldetik klasikoa, 20 ataletan banatua; hasierako ataletan ezer gertatzen ez diren horietan. Agian gehiegitxo luzatzen da, eta agian berrogeita hamar orri gutxiagorekin hobeki egon zitekeen eleberria da. Egileak aitortu zuen gazteentzat ez ezik, helduentzat ere nobela bat zela eta beste hizkuntzetan gazteentzat zein helduentzako sailetan saldu da, ederki saldu ere.\nKoherentzia akats txiki bakarra -ustez- kausitu dut, despiste bat- edo ni ote naiz despistatua?-: “Brunok egunero galdetzen zion Shmueli ea utziko zion burdin sarearen azpitik lau hankan igarotzen, hartara elkarrekin jolastu ahal izateko hesiaz bestaldean, baina Brunok (sic) ezetz erantzuten zion egunero, hura ez zela burutazio” Bestalde, paragrafo horretan ematen digun zantzu on bat, gertatuko denaren zantzua… eta liburua gero eta hobeki doa, gero eta hobe, gero eta hobe… bukaera arte.\nZalantza esistentzial bat liburu honekiko. Sinesgarria al da istorioa? Baietz erantzunez gero, gozatuko dugun liburua da eta, ondorioz, esango dugu liburu hau dela “ez nonahi aurki daitezkeen horietakoa; aitaren esanetan, edozein haritzi ez darion ezkurra.” Baina… sinesgarria al da horrelako ume aberats batek onartzea alproja zikin baten adiskidantza? Brunoren Amak “Laztana” deitzen dionean lotinat gorrotagarriari… umeak ez du ezer sumatzen? Gauza bat da “asexuado” garaian izatea eta beste bat da tontoa izatea. Bruno ez da tontoa, ez horixe:\n“Agur esan beharko diezu lagunei aurrerantzean –esan zuen amak-. Baina lasai, berriro ere ikusiko dituzu –eta noizbait, zaude ziur, eta arren, ez eten hitza amari, hizketan ari dela -erantsi zuen, zeren eta berri bitxiak eta mingarriak baziren ere, Brunok ez baitzituen zertan urratu irakatsi zizkioten adeitasun-arauak.”\nIdazle ofizioa bereganatu duen eta detaile onak ikasiak dituen gazte dugu -detaile literario ugarirekin: Ausbiz; Erremeriorik Gabeko Kasuarena –oso pertsonaia erreala-, edo 11. atala 11. garrena izatea -FIERAren flashback horrena- eta ez lehen atala…\nHoriek guztiak kontuan hartuta -eta nik idazlearekiko agiria sinatu nuenez- sinesgarritasuna emate aldera, ados nago edozein haritzi ez darion hezurra dela esatean, eta idazle horren beste zerbait irakurtzeko gogoa piztu zaidala aitortzen dut.\nHamaika sari hartu du liburu honekin; ikusteko dago euskal bezeroek nola hartzen duten/ dugun / duzuen / duguten… zeren badakigu, jakin, euskal azokan bestelako aldagaiek ere badutela eraginik… Eta hamaika hizkuntzetan arrakasta lortu duen liburu honek izan dezake sekula arrakasta... -edo ez-, baina arrastatsu izateko loterian boleto asko ditu\nPost Scriptum. Trikimailu ona da ez iragartzea kontra azalena zertan datzan eleberria… lortzen baitu lortu nahi zuena, alegia, irakurlearengan interesa piztea; pena ezin dela gehiagotan erabili... ala bai?\nPosted by Itxaurdi at 10:49\nEgurra ari du.\nKoma baten garrantzia\nSupazter txokoan egoteko eta kontatzeko\nInkisizio Eguna Euskal Herrian


Abiadura txikiko Slow Jaialdiak itxiko du Olatu Talka - Donostia Kultura\nItxiera ekitaldia, berriz, berezia izango da aurten: abiadura txikiko Slow Jaialdiak itxiko du Olatu Talka. Slow mugimendua 1980ko hamarkadan Italian sortutako mugimendua da. Mugimendu horrek presa gabe bizitzea berreskuratu nahi du, bizitzaren plazer txikiek eta dibertsitateak dakarzkiguten aberastasunez gozatzea.\nIgandean, maiatzaren 22an, 13:30etik 20:00etara, slow filosofia oinarri, Kontxako pasealekua itxiko da iaz bezala, eta gozatzeko gune bihurtuko da. Belardia eta lasto fardoak ere jarriko ditugu, lasai egon ahal izateko. Nork bere janaria eraman edo bertan jarriko diren janari eta edari postuetan erosteko aukera izango da. Hitzaldiak, dantza, musika, food truck-ak, talogileak, artisau garagardoak... izango dira bertan.\nAsteburuko egitarau osoa www.olatutalka.eus


Musikak, dantzak eta antzerkiak osatuko dute maiatzeko kultur agenda – Irunero\nMaiatzeko kultur agenda kalean da jada, bai eta Kultura arloak datozen asteotarako antolatu dituen jarduera guztien zerrenda ere. Hilaren lehen egunean Oiasso museoan izan zen jardunaldi greziarraren eta Depedrok igandean eman zuen kontzertuaren ostean, hona hemen Amaia KZko aretoetan eskainiko diren ikuskizun aipagarrienak. Orain arte bezala, pandemiari aurre egiteko ezarri diren segurtasun- eta higiene-neurri guztiak errespetatuta antolatuko dira. Agenda osoa Udalaren webgunean kontsultatu daiteke: www.irun.org\n-Maiatzak 6, osteguna (19:00): Laburbira. Film laburren zirkuitu ibiltaria, euskaraz sortutako obrak ezagutzera emateko eta horiekin gozatzeko. Sarrera doakoa izango da, toki guztiak bete arte.\n-Maiatzak 13, osteguna (19:30): «Zure abenturaren bila» zikloa Agurtzane Belaunzaránekin: «Ekialdea amets: Turkiatik Iranera bizikletan». Sarrera, gonbidapenarekin.\n-Maiatzak 14, ostirala (19:00): Dokuirun zikloa, Julen Hernández Esnaola zuzendariaren «Aurrera egin badugu» lanarekin. Sarrera, gonbidapenarekin.\n-Maiatzak 16, igandea (19:00): Mikel Azpiroz piano-jotzailearen kontzertua. Sarrerak salgai www.irun.org/entradas webgunean.\n-Maiatzak 20, osteguna (19:30): «Zure abenturaren bila» zikloa Ander Izaguirrerekin. Sardinian egin zuen bidaiari buruzko hitzaldia errepikatuko du. Sarrera, gonbidapenarekin.\n-Maiatzak 21, ostirala (19:00): Dokuirun zikloa, Juan Palacios zuzendariaren «Meseta» filmarekin. Sarrera, gonbidapenarekin.\n-Maiatzak 22, larunbata (19:00): Dantza-ikuskizuna «Neanderthal» obrarekin, David Ventoren konpainiaren eskutik. Sarrerak salgai www.irun.org/entradas webgunean.\n-Maiatzak 23, igandea (19:00): «Road to dignity» kontzertua, Duintasun Bidearekin. Sarrerak salgai www.irun.org/entradas webgunean. Elkartasunezko bidaia bat Kurdistaneko musiketara, kontzertu magiko bat Gani Mirzo Band eta Ibrahim Keivo artista handiekin. Oso estilo pertsonal baten bidez Ekialdeko eta Mendebaldeko soinuak uztartu dituzte.\n-Maiatzak 27, osteguna (19:30): «Zure abenturaren bila» zikloa Ernes Olasagastirekin, «Afrika bi gurpilen gainean bide zehatzik gabe» jarduera.\n-Maiatzak 29, larunbata (17:00): Haurrentzako ikuskizuna euskaraz, Txotxongilo Taldearen eskutik: «Erreka mari, Euskal Herriko azken lamina». Sarrerak salgai www.irun.org/entradas webgunean.\nErakusketei dagokienez, aipagarriak dira Iñaki Ruiz de Eguinoren lanari eskainitakoa, datorren ekainaren 6ra arte ikusgai egongo dena, eta Susana Ferreira, Eduardo Larrasa eta Aiert Alonsoren pintura-erakusketa. Maiatzaren 28tik abuztuaren 1era egongo da azken hori ikusgai Amaia KZko galerian.\nEkaineko lehen egunetako programaren aurrekari bezala, iragarri nahi dugu «Sisiforen paperak» antzezlana Irunen izango dela ekainaren 5ean (19:00), eta sarrerak dagoeneko salgai daudela webgunean.\nPosted in LABURREANTagged Agenda, Amaia Kultur Zentroa, Antzerkia, Dantza, irun, irunero, kultura, musika\nKutxa Bira ekimenaren lekukoa hartu du Irunek


Turismo Plan Estrategikoa ezagutarazi du udalak : Bidasoko Hitza\nTurismo Plan Estrategikoa ezagutarazi du udalak\nHelburu orokorrak, zehatzak, lan ildoak eta proiektuak zehazten ditu 2020-2022 urtetarako ekintza planak.\nTurismo Plan Estrategikoaren aurkezpena. Ezkerretik eskuinera: Serrano, Sagarzazu eta Gaztelumendi.\nHondarribia marka sustatzeko helburuarekin Turismo Plan Estrategikoa aurkeztu dute gaur goizean Txomin Sagarzazu Hondarribiko Alkateak, Maria Serrano Turismo zinegotziak eta Iñaki Gaztelumendi aditu eta egileak. Hondarribia helmuga turistiko gisa sustatzea da helburu orokorretako bat, baina horrez gain, gaur egungo egoeraren analisia, helburu zehatzak, lan ildoak eta horiei lotutako 30 proiektu ere biltzen ditu proposamenak.\nIragan astean Serrano hautetsiak marka turistiko berriaren eta planaren lehen zertzeladen berri eman zuen. Eta gaurko aurkezpenean iragarpen horiek baieztatu ditu Gaztelumendik. Turismoa bultzatu nahi dute, baina «modu iraunkorrean», baita herritarren eta turisten arteko bizikidetza positiboki zaindu ere.\nAbiapuntua finkatuta, lau lan ildo zehazten ditu proposatutako planak: Helmugaren lehiakortasuna hobetzea; Turismo produktuen garapena; Marketing eta promozio turistikoa; eta Gobernantza eredu berria eta turismoaren antolaketa. Hala, aipatutako esparruei atxikitako 30 proiektu horien artean daude esaterako, turismoaren kontseilua eta behatokia sortzea, komunikazio euskarriak sustatzea, Higer farolarako bidea hobetzea…\nPubliko objektiboari ere erreferentzia egiten dio planak eta horien artean nabarmentzekoa da herria erakargarria suertatzen dela bakarrik bidaiatzen duten emakumeentzako, LGTBI bikoteentzako zein bikote mistoentzako edota senior turismoarentzako. Era berean, Alemaniako, Erresuma Batuko eta Amerikako Estatu Batuetako (AEB) herritarrak erakartzea proposatzen du planak.\nMadrilen izango da Hondarribia\nHilaren 22tik 26ra bitartean Madrilen egingo den Nazioarteko Turismo Azokan (FITUR) presente egongo da Hondarribia, Euskadi–Basque Country izeneko standean zein hiribilduen sarean. Sagarzazuk adierazi duenez, bi helburu orokorrengatik parte hartzen du udalak bertan: lehena, Hondarribiarekin zerikusia duten berritasunak aurkeztea, eta bestetik, hiribilduen arteko batzarra egitea.\nHori horrela, aurtengo berritasuna hiribilduen saretik dator bertan aurkeztuko baitute harresien inguruan edo barruan egindako musika emanaldien bilduma berezia.


33. ALDIZKARIA - 2021eko otsailaren 11 - BEREZIA\nNAFARROAKO FORU KOMUNITATEKO LEHENDAKARIAREN 6/2021 Foru Dekretua, otsailaren 9koa, zeinaren bidez luzatzen baitira Nafarroako Foru Komunitateko lehendakariaren urtarrilaren 13ko 2/2021 Foru Dekretuan onetsitako neurriak. Foru dekretu horren bidez, neurriak hartu ziren SARS-CoV-2ak eragindako kutsatzeen hedapena geldiarazteko.\nUrriaren 25eko 926/2020 Errege Dekretuaren bidez, alarmaegoera deklaratu zen SARS-CoV-2ak eragindako kutsatzeen hedapena geldia-razteko.\nErrege dekretu horren 2.2 artikuluak eskuordetutako agintari esku-dunaren izaera ematen dio autonomia erkidegoetako lehendakaritza duenari. Hori horrela, gure Foru Komunitatean, Nafarroako Gobernuko lehendakariari dagokio, 2.3 artikuluarekin bat, xedapenak ematea 5. artikulutik 11.era bitartean ezarritakoa aplikatzeko.\nOsasun Sistema Nazionalaren Lurraldearteko Kontseiluak 2020ko abenduaren 2an hartutako Erabakiaren bidez hartu ziren Eguberrietan COVID-19ari aurre egiteko osasun publikoko neurriak. Erabaki horren bidez, zenbait neurri malgutu ziren: autonomia erkidegoetan eta hiri autonomoetan sartzeko eta bertatik irteteko mugak, familiakoekin eta hurbileko pertsonekin elkartzeko bilkurak, gaueko mugikortasunaren muga eta Eguberrietako ekitaldiak.\nBukatzeko, Nafarroako Foru Komunitateko lehendakariaren urtarrilaren 13ko 2/2021 Foru Dekretuaren bidez, neurriak hartu ziren SARS-CoV-2ak eragindako kutsatzeen hedapena geldiarazteko. Neurriok gero aldatu ziren, Nafarroako Foru Komunitateko lehendakariaren urtarrilaren 20ko 3/2021 Foru Dekretuaren bidez. Neurri horien indarrak 2021eko otsailaren 15era arte iraunen du, egun hori barne.\nNafarroako Osasun Publikoaren eta Lan Osasunaren Institutuaren txostenean eta Osasunbidea-Nafarroako Osasun Zerbitzuaren txostenean justifikatzen da, arrazoi epidemiologikoak eta laguntzakoak tarteko direla, osasun arloan hartutako prebentzio neurri apartekoak luzatzea Nafarroako Foru Komunitaterako, COVID-19ak eragindako egoera epidemiologikoaren bilakaeraren ondorioz.\nZehatz esanda, Nafarroako Osasun Publikoaren eta Lan Osasunaren Institutuaren txostenaren arabera, egonkorra izan da 2020ko azaroaren 30etik abenduaren 27ra arte metatutako intzidentzia, 95 kasu ingurukoa izan baita 100.000 biztanleko. Hala ere, joera hori urteko azken astean hautsi zen, aste horretan kasuak %34 emendatu zirelako, eta metatutako intzidentzia 123 kasu 100.000 biztanleko izatera iritsi zen. Aste horretatik aurrera, 7 egunetara metatutako intzidentziak goranzko joera eduki du, datu hauekin: 169, 218 eta 249 kasu 100.000 biztanleko urtarrilaren 4tik 10era, 11tik 17ra eta 18tik 25era arteko asteetan, hurrenez hurren, goranzko malda pixka bat leunagoa izan den arren. Nafarroako Foru Komunitateko lehendakariaren urtarrilaren 20ko 3/2021 Foru Dekretua onetsi ondoren, zeinean ezartzen baita bizikideen artekoak izan daitezkeela soilik eremu pribatuko bilkurak, eta Osasuneko kontseilariaren urtarrilaren 20ko 2/2021 Foru Agindua onetsi ondoren, zeinean debekatzen baita ostatuen barnean kontsumitzea, eten egin zen goranzko joera, eta urtarrilaren 25etik 31ra arteko astean, 100.000 biztanleko intzidentzia 233 kasukoa izatera pasatu zen. Jaitsiera horrek aurrera jarraitu du aste honetan, tasa 181koa baita 100.000 biztanleko.\nNolanahi ere, arrisku maila oso handia da 14 eta 7 egunetan metatutako intzidentzian islatutako gaixotasunaren transmisio adierazle epidemiologikoetarako, populazio orokorrentzat nahiz 64 urtetik gorakoentzat, joera beheranzkoa bada ere. Halaber, arrisku maila oso handia da ospitaleen okupazio mailarako, dela akutuen oheetan, dela COVID-19ko pazienteek okupatzen dituzten ZIU oheetan (ZIUn 30 ohe baino gehiago daude COVID-19ko pazienteek okupatuak), joera egonkorragoa bada ere.\nAste honetan, intentsitatearen eta larritasunaren maila ertainean dago SARS-CoV-2aren zirkulazio epidemikoa, eta transmisioa moteldu da. Horren isla, ospitaleratzeen kopurua txikiagoa da, eta heriotzena ere bai. Beste behin egiaztatu da neurri murriztaileek ondorioak dituztela intzidentziaren adierazleen gainean, hartu eta 2 edo 3 astera, eta okupazio asistentzialaren gainean, 2 aste geroago.\nNafarroako Osasun Publikoaren eta Lan Osasunaren Institutuaren txostenean, komenigarritzat jotzen da neurri horiei eustea, intzidentzia eta ospitaleen okupazioa gutxika murrizteko eta arrisku maila txikiagoetara pasatzeko, transmisioaren murrizketa sendotuz.\nOsasunbidea-Nafarroako Osasun Zerbitzuaren txostenaren arabera, 160tik 155era bitarte egonkortu da ohe arruntetan nahiz etxean ospitaleratuak dauden pertsonen kopurua; hori handiagoa da Eguberriak baino lehen ospitaleratuta zeuden 100 pertsona baino, eta uztailaren bigarren hamabostaldian zeuden 21 pertsona baino.\nZIUetan daudenen kopurua 36ra igo da, baina azken hiru egunean 33ra jaitsi da. ZIUetako okupazio maila oso handia da, eta eskatzen du beste 27 ohe edukitzea, komunitatean normalean daudenen gainetik. Beraz, azken bi asteotako eboluzioa ona bada ere kutsatu berriei, larrialdietan hartutako kasuei eta ospitaleratzeei dagokienez, kasu asko daude oraindik, batez ere ZIUetan.\nHorregatik guztiagatik, beharrezkoa da, aurreko hilabeteetan ikasitakoa oinarri hartuta, aurrea hartzea erabakiak hartzeko orduan, eraginik izan ez dadin laguntza sisteman COVID-19ko pazienteak eta COVID-19az kanpokoak artatzeko gaitasunean, eta, hortaz, bidezkoa da indarreko neurriak luzatzea 2021eko otsailaren 25era arte, egun hori barne, zeuden-zeudenean, barne dagoela 2021eko urtarrilaren 20an hartutakoa. Egoera epidemiologikoaren arabera, berriz luzatu, aldatu edo bertan behera uzten ahalko dira, kutsatzeen murrizketa finkatzeko.\n1. artikulua. Nafarroako Foru Komunitateko lehendakariaren urtarrilaren 13ko 2/2021 Foru Dekretuan hartutako neurriak luzatzea; foru dekretu horren bidez, prebentzio neurriak ezarri ziren Nafarroako Foru Komunitatean, SARS-CoV-2ak eragindako kutsatzeen hedapena geldiarazteko.\n2. artikulua. Neurrien eraginkortasuna eta iraupena.\nLuzapenaren xedeko neurriak 2021eko otsailaren 25era bitarte egonen dira indarrean, egun hori barne, eta uneko egoera epidemiologikoaren arabera, luzatu, aldatu edo bertan behera uzten ahalko dira.\n3. artikulua. Foru dekretu honek 2021eko otsailaren 16an hartuko du indarra, 00:00etan.\nIruñean, 2021eko otsailaren 9an.–Nafarroako Foru Komunitateko lehendakaria, María Chivite Navascués.\nIragarkiaren kodea: F2102153


BIDEOA: Balea agertu da Getariako portuan - Zumaia - Baleike.eus\nBIDEOA: Balea agertu da Getariako portuan\nBaleike 2017-01-03 17:08\nGaur egun osoan zehar sekulako ikusmina sortu du atzo iluntzean Getariako portura sartu zen hamar bat metroko balea. Inguruko herrietatik jendetza bildu da Getariako portuan animalia ikusteko, hain gertu eta erraz ikusteko aukera gutxi izaten baita. Sare sozialetatik iritsitako bideo honetan ederki ikusten da. Informazio eta irudi gehiago Urola Kostako Hitzan.\nUrola Kostako Hitzak informatu duenez, Itsas Faunaren Ikerketa eta Babeserako Ambar elkarteko adituak Getariako portuan daude baleari zer gertatu ote zaion aztertzen, eta elkarteko lehendakariorde Enrique Francok azaldu duenez, bi arrazoi egon daitezke balea portura sartzeko. “Alde batetik, portura sartu den arrain txiki baltsa bati segika sartzea; edo, gaixo dagoelako portura babes bila sartzea”, azaldu du.\nHitzan ikus ditzakezue argazki eta bideo gehiago.


Al tranco manso - Dana emon biar yako\n26/06/2019 14:35 0 commentaires\nDana emon biar yako\nGaur bezalako egunean Esteban Urkiaga, "Lauaxeta" ezizenez, olerkari, kazetari eta gudaria atxilo, gatibu, hartu eben frankistek, Gernikako sua atzerritar beste kazetari batzueri erakusteran zijoiala.\nItaliar faxistak, alemaniar naziak eta espainiar franquistek erre zeben Gernika, airez eta lotsagarria zana estali nahian lekukoak handik urrun nahi ebezen. Horregaitik hartu eben preso Lauaxeta, kazetari, poeta, abertzalea eta eusko gudaria. Preso hartu eta berak idatzita laga eban bezala, goiz eder batean, afusilatu Bitorixan.\nAsko eman dozku Lauaxetak harrezkero. Poesia, gure amalurraganako maitasuna, sakrifioaren balioa, emankortasuna eta umildadea.\nUrte asko pasa ziran Estebanen hilketatik eta oso gertutik bizi izan gendun beste kazetari, abertzale eta eusko gudari handi baten hilketa. Josu Muguruza ere beraiek hlil zeben. Egia aitortzeagatik eta bakebidea lantzeagatik.\nJosu bota zutenean Bilbaoko kaleak zeharkatu genituen Lauaxetaren poemarik ederrena pankarta batean margoturik: "Dana emon biar yako maite dan askatasunari". Bakean beude bixak.


bekak « VGaztea bloga\nBihar zabalduko da Euskal Autonomia Erkidegoko unibertsitate-bekak eskatzeko epea\nKategoriak: Gazteentzako jarduerak — Etiketak: bekak, formakuntza, gazteak, jóvenes — 30 ekaina 2021 14:37\nBihar zabalduko da epea 2021-2022 ikasturteko unibertsitate mailako eta goi-mailako beste ikasketa batzuk eskatzeko bekak.\nEskatzeko epea zabalik egongo da uztailaren 1etik 30era arte (biak barne).\nBeka-eskaera aurkez daiteke, nahiz eta oraindik unibertsitatean matrikula egin ez.\nBeka-eskera elektronikoa izango da oso-osorik.\nEz da paperezko eskaerarik onartuko.\nEnpresa-nazioartekotze ICEX bekak: MBA eta praktikak atzerrian\nKategoriak: Gazte Plana — Etiketak: bekak, enplegua, gazteak, mugikortasuna — 7 apirila 2021 07:00\nICEX. Kanpo-Merkataritzaren Espainiako Institutua\nEuropar Batasuneko nazionalitatea izatea.\nJaiotze data: 1993-01-01 edo geroago.\nUnibertsitate-titulazioa izatea: gradua edo baliokidea.\nIngelesa: B2 maila, gutxienez.\nAntzeko bekarik jaso ez izana.\nBeken kopurua: 260-300.\n0 fasea: Unibertsitate masterra: Enpresaren Nazioarteko Kudeaketa (MBA in International Management)\nI. fasea: praktikak Espainiak atzerrian dituen bulego ekonomiko eta komertzialen sarean.\nII. fasea: praktikak Espainia kidea den nazioarteko enpresa edo erakundeetan.\n21.300 € / 42.800 € (helmugaren arabera) + bidaia-gastuak + aseguruak.\nOHARRA: Azterketak honako hirietan izango dira: Bartzelona, Bilbo, Las Palmas/Tenerife, Madril, Sevilla, Valentzia, Coruña/Vigo. Hautespen-elkarrizketak Madrilen egingo dituzte.\nKategoriak: Gazte Plana — Etiketak: bekak, enplegua, gazteak, mugikortasuna — 26 martxoa 2021 07:00\nBEINT programak 2 urteko iraupena du, 3 fasetan banatzen da eta graduko unibertsitate-titulua duten 30 urtetik beherako Euskadiko gazteei zuzenduta dago. 30.000 eta 65.000 euro bitarteko zuzkidura du pertsona bakoitzeko, atzerriko jomugako bizi-mailaren arabera.\nBekei buruzko informazio gehiago.\nEkintzaileentzako beka eskabidea\nKategoriak: Gazte Plana — Etiketak: bekak, diru-laguntzak, ekintzailetza, enplegua, gazteak — 22 martxoa 2021 09:00\nEkintzaileei laguntzea beren enpresa proiektua garatzen duten bitartean.\n2021. urtea: Deialdi honen laburpena ALHAOn argitaratzen den egunaren biharamunetik kontatzen hasita, (ALHAO, 2021eko martxoaren 15a, 30 zk.).\nDeialdi honek bi epe izango ditu eskabideak aurkezteko:\nLehen epea: ekainaren 15era.\nBigarren epea: ekainaren 16tik irailaren 30era.\nBaldintza hauek betetzen dituzten pertsonak baliatu ahalko dira bekez:\nBetebehar fiskalak, Gizarte Segurantzarekikoak eta Gasteizko Udalarekikoak beteta edukitzea.\nGasteizko udalerrian enpresa bat sortzeko ekimen garatzen ari izatea.\nEkonomi jardueren gaineko zergan alta emanda ez egotea.\nNorberaren kabuz ekonomia jarduera bat gauzatzen ez aritzea.\nGaratzen ari diren proiektuak baino ezingo dira aurkeztu.\nAurreko urteetan beka-onuradun ez izana.\nEnpresa-proiektua aurkezten ez bada ez da eskabidea onartuko.\nI. eranskina: Laguntza eskabidea eta zinpeko aitorpena.\nEnpresa proiektua, II. eranskinean ematen den ereduari jarraituz.\nLan-plana, non aurreikusitako jarduerak, lortu nahi diren helburuak eta egutegia zehaztu beharko baitira., III. eranskinean ematen den ereduari jarraituz.\nEkintzaileei laguntzen esperientzia duen erakunderen batek proiektua bideratu bitartean tutoretza-lanak egiteko konpromisoa bere gain hartzen badu, konpromiso hori adierazten duen agiria, eta aurreikusitako tutoretza-lanen egitaraua.\nRamón Areces Gizarte Zientzietako ikasketak atzerrian zabaltzeko bekak\nKategoriak: Gazte Plana — Etiketak: bekak, gazteak, jóvenes — 11 martxoa 2021 09:00\nEskaintza egilea: Ramon Areces Fundazioa.\nIkasketak edo ikerketa egiteko erabiltzen den hizkuntza bikain ezagutzea.\nEpeak: 2021/03/15era arte.\nInformazio gehiago: Ramon Areces bekak\nSantander Languages | English Courses – British Council bekak\nKategoriak: Gazte Plana — Etiketak: bekak, gazteak, hizkuntzak, jóvenes, laguntzak — 4 martxoa 2021 08:00\n18 urtetik gorakoak.\nHurrengo herrialdeetako nazionalitatea izatea edo bertan bizitzea: Espainia, Alemania, Argentina, Brasil, Txile, Kolonbia, Mexiko, Peru, Polonia, Portugal eta Uruguai.\nBritish Council-en Learn English Select plataforman ingelesa ikasteko 5.000 beka. Ikastaroaren gastoak ordaintzen ditu bekak.\nIkastaroaren iraupena: 3 hilabete (2021eko maiatzaren 10etik abuztuaren 10era).\nAtzerrian formakuntzarako MAEC-AECID bekak gazteentzat\nKategoriak: Gazte Plana — Etiketak: bekak, europa, Europa batasuna, formación, formakuntza, gazteak, jóvenes, mugikortasuna — 8 otsaila 2021 07:00\nKanpo Harremanetako, Europar Batasuneko eta Lankidetzako Ministerioa; Garapenerako Nazioarteko Lankidetzako Espainiako Agentzia.\nEuropako gaietan prestakuntza beken programa Belgikan dagoen Europako Ikastetxean (COE programa): 2021eko otsailaren 22tik martxoaren 8ra.


Asteburu erakargarria Txurin – Txuri-Urdin Hockey Hielo\nAsteburu erakargarria Txurin\nMutilak finaleko bi lehen partiduak jokatzen dituzte Puigcerdaren aurka eta neskek Sumendiren bisita jasotzen dute finalerdietako lehen partiduan\nErakargarria izango da hurrengo asteburua Izotz Jauregian. Txuri Urdineko mutilek finaleko lehen bi partiduak jokatuko dituzte (larunbatean, 21.45-tan eta igandean, 14.00-tik aurrera) Puigcerdaren aurka eta Izotz Jauregia izango da ere nesken finalerdietako lehen neurketako eszenatokia (larunbatean, 13.30-tan Sumendiren aurka). Hockey-a izango da nagusi larunbatean eta igandean eta partiduei buruz hitz egiteko agertu ziren prentsa aretoan Tito Marcelino eta Patrick Fuentes (mutilen entrenatzailea eta jokalaria) eta Koldo Saenz eta Oihana Zaldua (nesken entrenatzailea eta jokalaria).\nAsteburuko lehen neurketa neskena izango da. Hiru partiduetara izango da finalerdia Sumendiren aurka eta bakarrik lehenengoa izango da Donostian. Beste biak Gazteizen jokatuko dira. Erronka haundia da donostiarrek daukatena. Arabarrek bigarren bukatu dute liga, gipuzkoarren aurretik, eta liga erregularrean jokatutako bi partiduetan porrota jaso zuten Koldo Saenzen neskek.\nBaina entrenatzialea baikor agertu zen eta playoffak guztiz ezberdinak izango direla uste du: “Playoffak oso zailak eta ezberdinak dira. Tentsioa eta urduritasuna agertzen dira eta hori kudeatzea ez da erraza”.\nEz dira inoiz sailkatu playoffak jokatzeko Txuri Urdineko neskak, baina lehen neurketa etxean jokatzea “lasaitasuna” ematea espero du Saenzek. Argi dauka entrenatzaileak Donostiako neurketa irabaz dezaketela “playoffetan, faboritoak beti gal dezakeelako”.\nOihana Zalduak, berriz, aldagelan nabaritzen duen motibazioa jartzen du argudio bezala larunbatean partidu on bat egingo dutela azaltzeko: “Faktore psikologikoa oso garrantzitsua da guretzako. Badakigu motibazioa ez duela miraririk egiten, baina garrantzitsua da partidu hauek aurrera ateratzeko”.\nMarcelino, hirugarren ligaren bila\nMutilek, ordea, bost partidu dauzkate aurretik Puigcerdaren aurka, baina lehenengoa da garrantzitsuena Tito Marcelinoren ustez. Taldea ez dagoela bere momenturik onenean aitortu zuen entrenatzaileak, baina konfiantzaz hartzen ditu lehen bi neurketa hauek: “Joko aldetik ez da momenturik onena, baina taldea gogotsu dago”.\n“Finalerdia ez zen erraza izan”, gogoratzen du entrenatzaileak “eta finala gogorragoa izango da”. Horregatik “bihotzarekin eta buruarekin jokatu behar ditugu partidu hauek. Ez da beharrezkoa taldea motibatzea”, gehitu zuen.\nFinaleko aurkaria, Puigcerdak, “ez zuen ondo hasi denboraldia, baina aurrera egin duen arabera, hobetu du bere maila eta neurketa zailak espero ditut”. Gakoa lehen partiduan egon daitekela dio Marcelinok: “Garrantzitsuena da partidu hori. Irabazten badugu, psikologikoki nabarituko dugu”.\nBukatzeko, afizioari deia egin zion entrenatzaileak: “Funtsezkoa da zaleak gurekin egotea eta Txuri betetzea”. Arlo horri buruz, afizioaren garrantzia goraipatu zuen ere Patrick Fuentes jokalariak: “Jendea gurekin ikustea indarra ematen digu”. Majadahonda Puigcerda baino “erasokorragoa” dela dio aurrelari donostiarrak eta neurketa “irekiagoa” espero du.\nNahiz eta Puigcerdaren aurka jokatutako partidu guztiak irabazi, Fuentesek ez du konfiantzarik nahi: “Atera behar gara izotzera gu baino hobeak direla pentsatzen, baina irabazi dezakegula argi izanda”


Oiartzuarrak, pistako nagusiak : Oarsoaldeko Hitza\nOiartzuarrak, pistako nagusiak\nEkhiñe Rivas eta Beñat Felipe Junior mailako Gipuzkoako txapelketetan nagusitu dira pasa berri den asteburuan\nIriondo, Jimenez, Felipe, Rivas eta Isasa.\nPasa den larunbatean jokatu zituzten Gipuzkoako pistako txirrindularitzako txapelketak. Donostiako Antonio Elorza Belodromoan jokatu zituzten txapelketak, egun osoan zehar, eta Junior Mailan, neska eta mutiletan, oiartzuarrak gailendu ziren. Ekhiñe Rivas eta Beñat Felipe izan ziren nagusi, eurak ibili ziren txapelketako lau probetan erregularren (scratch, tempo, eliminazioa eta puntuaketa).\nRivasek iazko txapela mantentzea lortu zuen, eta Felipek, berriz, 2017an kadeteetan lortutako laugarren postua hobetu zuen.\nBi txirrindulariak Errenteria-Oreretako Augar Laguntasuna txirrindulari elkartean aritzen dira. Gipuzkoako Ligan ere txukun aritu dira. Rivasek ezin izan du iazko garaipena berritu, baina bigarren bukatu du sailkapenean, 198 punturekin. Gipuzkoa Ogi Berriko Arantxa Lopetegi gailendu da, oiartzuarrak baino zortzi puntu gehiago poltsikoratuta. Felipek, berriz, zazpigarren bukatu du bere mailan.\nRivas eta Felipe ez ziren ongi aritu ziren oiartzuar bakarrak izan. Kattalin Iriondo Allerru taldeko txirrindularia bigarren izan zen kadeteetan. Junior Mailan, Feliperen atzetik, bere talde eta herrikide Ekain Jimenez geratu zen. Azkenik, Open Mailan lehiatu den Xabier Isasak brontzezko domina lortu zuen.


Gimbertek urte bete gehiago jarraituko du Atheticen\n40 urte ditu\nBergarakoak, profesionaltasunaren eredu, zortzigarren denboraldia beteko du zuri-gorrien atzealdean.\nMaite Oroz no seguirá en el Athletic Club la próxima temporada\nDamaris anuncia que no sigue en el Athletic Club\nAthletic Clubek eta Vanesa Gimbertek lortutako akordioaren arabera, atzelari zuri-gorriaren kontratua beste denboraldi baterako luzatu da.\nGimbertek, 40 urte bete berri dituena, lehoi izaten jarraituko du 2021eko ekainera arte, eta beraz, Primera Iberdrolako jokalari beteranoena izaten jarraituko du. Bergarakoak, profesionaltasunaren eredu, zortzigarren denboraldia beteko du zuri-gorrien atzealdean.\nKapitainak 200 partidako marka gainditu zuen urtarrilean eta duela gutxi egindako prentsaurreko birtual batean Athletic Club bere azken kluba izango dela aitortu zuen: “Oso pozik nago hemen eta zazpi urte dira jada. Iñigo Juaristik denbora asko zeraman nire atzetik eta azkenean urte horretan baiezkoa eman nion eta oso pozik nago. Ez dakit lehenago etorri behar nuen ala ez, baina oso pozik bere garaian hartutako erabakiarekin eta hementxe erretiroa hartuko dudala argi dago”.\nBere ibilbide ezin hobea beste urtebetez luzatuko duela erabaki ondoren, gogotsu eta ilusioz agertu da lehoi beteranoa: “Jasan dugun konfinamendu honek burua geldiarazi dit eta bihotza askarazi. Maila gorenean bi hamarkada eman ondoren, lehen eguneko gogo eta ilusio berberari eusten diot, eta taldeari laguntzen jarrai dezakedala uste dut. Agurra iritsiko da, baina ez da gaur izango. Harro egoteko modukoa izango da kamiseta hau defendatzen jarraitzea”.


Badator opor garaia. 2020. urtea gogorra da, baina Gabonak ohi bezala datoz. COVID-19k ezin izan du gure aldarte zoriontsua geldiarazi. Agian, ezin dugu festa handirik egin orain guztion segurtasunerako. Oraindik gure lagun onenekin edo senideekin ospatzen saiatzen ari gara.\nJimmy eta Rosie, Shangxiang Textile enpresaren sortzailea, Gabonetako opari politak bikain prestatu zituzten gure enpresako langile guztientzat. Hori da gure konpainiaren tradizioa urtetan zehar. Gure bulegoa Gabonetako apaingarriz beteta egongo da opor garaian ere. Pozik gaude gu maitatu eta zaindu beharrekoak garelako.\nModako ehunen hornitzaile gisa, erosle eta bezero estimatu guztiei eta baita haien senideei ere opa diegu Eguberri eta Urteberri on. 2021. urtean nahi izanez gero, dena normaltasunera itzuliko da eta gure bezeroentzako moda ehun erosoagoak garatu ahal izango ditugu etengabe.


Bertram Boltwood - Wikipedia, entziklopedia askea.\nAmherst (en) , 1870eko uztailaren 27a\nHancock (en) , 1927ko abuztuaren 15a (57 urte)\nkimikaria, unibertsitateko irakaslea eta geologoa\nBertram Borden Boltwood (Massachusetts, AEB, 1870eko uztailaren 27a - Hancock Point, AEB, 1927ko abuztuaren 15a) fisikaria eta kimikaria izan zen. Erradioaktibitatearen ikerketan aritu zen batez ere. Osagai berri bat aurkitu zuen, ionio izendatu zuena, baina geroago osagai hori torioaren eratorria zela konturatu zen. Beruna beti uranioan aurkitzen dela ere frogatu zuen. Lur-geruzen adina zehazteko, uranioaren gangetan dagoen berun kopurua eta horren desintegrazio-kopurua kalkulatzea nahikoa zela argitu zuen. Gehiegizko lanaren ondorioz depresio sakon bat izan zuen, eta azkenik bere burua hil zuen.\nBNF: 123759212 (data)


Portafolio de formación: Prest_GARA780: Coaching Bigarren Hezkuntzako ikasgeletan\nPrest_GARA780: Coaching Bigarren Hezkuntzako ikasgeletan\nCoaching ezagutarazteko ikastaroa da hau. Coaching-a galderak egiteko artea da. Pertsonekin lantzen den teknika da eta pertsonek barnean dituzten erantzunak bilatzen saiatzen da galderen bitartez. Ez dira aholkurik, errezetarik, soluziorik ematen. Ez da terapia bat. Galderak Coach-ak (coaching-ean aditua denak) egiten ditu, eta erantzunak bezeroak (coachee-ak) ematen ditu. Komunikazio horren ondorioz, coaching delako prozesua sortzen da haien artean; “entrenamendu” prozesu bat, alegia.\nCoachhee-ak konpromisoak hartzen ditu egin behar edo egin nahi duena egiteko. Beti era ekologikoan, hau da, norberarentzako hobekuntzak lortuz, batzuetan gainontzekoentzat ere, baina inori kalterik egin gabe. Aurrez aurreko saioen datak:\nurriak 18 eta 25 (larunbatak)\nGotzon Carcar Muerza Coach pertsonala eta enpresariala, Trainer’s Training Masterra Programazio Neurolinguistikoan. UEUkidea.\nCoaching oinarrizko trebetasunak garatzea, ikasleen ikaste eta garatze prozesuetan erabili ahal izateko.\nFuntsean, teknika guztiak pertsonaren esperientzia bizi eta hurbilekora modu praktikoan sartzean datza metodologia (eginez ikastea). Ikaskuntza funtsean esperientzian oinarritua izan dadin egituraturik dago mintegia. Parte-hartzaileen artean egindako ariketa anitzek urratsez urrats osatzen dute prozesu guztia.\nEGINDAKO LANA - TRABAJO REALIZADO\nEtiquetas: Coaching DBH-ESO


San Joan suak herritarrak elkartuko ditu berriro gaurik motzenean | Babesledun edukia | Naiz\nSan Joan suak herritarrak elkartuko ditu berriro gaurik motzenean\nEuskal Herriko herri askotan San Joan sua piztuko dute datorren ostegunean, bi urtez gordeta egon den festarako grina lehertuz. Hernani, Andoain, Tolosa, Arrasate edo Eibar dira Gipuzkoan festetan murgilduko diren herri handienak, baina beste herri txiki askotan ere ospatuko dute udako solstizioa.\nBi urteren ondoren, haur eta helduek suaren gainetik salto egin ahal izango dute aurten. Irudian, Tolosako sua. (Juan Carlos RUIZ | FOKU)\nTolosako egitaraua Andoaingo egitaraua Arrasateko egitaraua Arrasateko Txosnagunea Eibarko egitaraua\nSan Joan jaiak ospatzen dituzten herri guztiek prest dituzte dagoeneko jaietako egitarauak. Bi urteko hutsunearen ondoren, aurtengoan jaiak egoera normal batean ospatzeko moduan izango dira eta orain arte galdutako kaleko bizitza eta jendearen arteko harremanak berreskuratzeko balio izango dute, zalantzarik gabe.\nHernanin, ohitura denez, Chillida Lekuko dantza ikuskizunarekin eta Gudarien plazako preludioarekin emango diote hasiera, asteburu honetan bertan, udako solstizioaren ospakizunari. Baina jai ekitaldi nagusiak, beste herrietan bezala, ekainaren 23an (osteguna) hasiko dira ofizialki, azeri dantza, akelarrea eta San Joan suarekin, eta ekainaren 27an (astelehena) bukatu. [Datorren asteazkenean zabalduko dugu informazioa].\nAndoainen ere jaiak ostegunean hasiko dira (ekainak 23), aurten hogei urte bete dituen Maizorri txalaparta elkarteak botako duen txupinazoarekin. Bi urteko etenaldiaren ondoren, sokadantza, salbea, axeridantza edo haurren danborrada bezalako ekitaldi tradizionalak berreskuratuko dira.\nBerritasunen artean, herriko artisauentzako azoka, erraldoien topaketa edota su artifizialen itzulera nabarmentzekoak dira. Eta musika arloari dagokionez, talde ezagunak izango dira jaietako bost egunetan: Zetak, Doctor Deseo, Foyone, Mikel Moreno, Tremenda Jauría, Puro Relajo edo Gozategi, besteak beste.\nTolosan bizkorrago ibiliko dira eta larunbat honetan (ekainak 18) hasiko dira jai ospakizunak kuadrillen eguneko txupinazo, bazkari eta kalejirekin. Ofizialki, hori bai, ostegunean hasiko dira jaiak udal dantza taldearen ballet irakasleak botako duen txupinazoarekin eta ohiko suaren piztearekin. San Joan egunean ere ez dira faltako ekitaldi tradizionalak, hala nola eskopetarien alardea edo Bordon dantzariak.\nArrasaten pandemia aurreko formatua berreskuratuko du jaietako egitarauak, eta ohiko jarduera eta ekintzak antolatu dira, aforo mugarik gabe.\nAurrekari moduan, asteburu honetan hainbat kultur ekintza izango dira, baita haurren danborrada eta dantzarien emanaldiak ere. Ostegun eguerdian, txosna batzordearen txupinazoa izango da, arratsaldean makala jasotzearen ohitura zaharra berreskuratuko da beste urte batez eta, Errementeri dantza egin ondoren, gauean San Joan sua piztuko da.\nEkainaren 26ra arte, adin eta gustu guztientzako 85 ekitaldi antolatu dira. Aipatzekoa da ekainaren 25an, eguerdian, bertso jaialdia izango dela AED elkarteak antolatuta, eta jarraian ‘Zeuk iñ zeuk jan’ bazkaria berreskuratuko dela azoka plazan. Udalak sagardo kupel bat jarriko du eta parte hartu nahi dutenek ekainaren 18a baino lehen eman beharko dute izena udalaren webgunean.\nAGIRRE-ETXE JANARI DENDA\nEibarren ere San Joan jaietako egitaraua normaltasunera itzuliko da eta ekitaldietan eta pandemiaren ondorioz galdutako jai-giroa berreskuratuko da datozen egunetan.\nJaiak ofizialki ekainaren 23an hasiko badira ere, asteburu honetako kontzertu erakargarriak antolatu dira ETS, Xabi Aburruzaga eta Tanxugueiras talde galiziarraren eskutik.\nEkainaren 23an, osteguna, urtero bezala, Lizarrako dultzaineroei harrera egingo zaie Estaziño kalean eta kalejira egingo dute Untzaga plazaraino, bertan pregoia irakurri eta txupinazoa botatzeko. Kalejiran, Udalbatzako kideez gain, herriko kuadrilak eta kolektiboak ere izango dira. Aurten, eskubaloiko Juventud Deportiva Arrate – Eibar Eskubaloia, Udako Euskal Unibertsitatea (UEU), ASPACE eta kuadrilen ordezkariak gonbidatu dituzte.\nEIBAR LAB SINDIKATUA\nHoni buruzko guztia: Babesledun edukia - Jaiak\nLa alzada del chopo, una tradición milenaria que vuelve por sanjuanes\nNafarroa jai giroan murgiltzen hasi da Barañain eta Arbizuko festekin


"Ikasketak amaitzean, lana ziurtatua izaten dute denek" - Bizkaiko Hitza\n“Ikasketak amaitzean, lana ziurtatua izaten dute denek”\n2019, ekainak 14 Bizkaia, Elkarrizketa 253\nIkasleen ardura zenbaten artean banatzen duzue?\nBi pertsonaren artean egiten dugu hori lan guztiori. Ikasleei laguntzeaz gain, tailerra abantean egoteko beste hainbat gauzaz ere arduratu behar dugu.\nBezeroei jaramon egin, beharrezkoa den materiala erosi, kudeaketa lanak egin, erremintak erosi, makinak hondatzen direnean konpondu… Proiektuaren kezka eta ardura guztiak gure gain hartzen eta kudeatzen ditugu.\nIkasleak zelan antolatzen dituzue?\nIkasle bakoitzak makina bategaz ikasten du. Zazpi edo zortzi ordu egiten dituzte, lanean modura.\nHirugarren urtean egiten den proiektua mekanizazio arloan dago bakarrik?\nEz. Fabrikazio mekanikoaren arloko esperientzian oinarrituta, mekatronikan ere antzeko proiektua garatzen hasi ginen duela hiru urte.


Bi palestinar hil eta hamaika zauritu ditu Israelgo armadak ‘Nakba’ egunean | Lander Arbelaitz\nHasiera » Palestina » Bi palestinar hil eta hamaika zauritu ditu Israelgo armadak ‘Nakba’ egunean\nIsraelgo polizia indarrek bi palestinar hil dituzte Ramallahn, Nakba egunaren 66. urteurrena oroitzeko manifestazioetan. Batek 17 urte zituen, eta besteak 22, eta Maan informazio agentzia palestinarrak mediku iturriak aipatuz jaso duenez, biak munizioa erabiliz bularrean jota hil dituzte. Beste hainbat pertsona balaz zauritu dituzte.\nNakba palestinarrentzat hondamendiaren eguna da. Eta israeldarrentzat, Israelgo estatuaren sorrera eguna. Nakban zehar 760.000 palestinar beren etxeetatik bota zituzten 1948an, NBEk jasotako datuen arabera. Egun beren ondorengoak jada 5 milioitik gora dira, eta errefuxiatuek etxera itzultzeko eskubidea aldarrikatzen dute bai ala bai. Munduko errefuxiatuen heren bat palestinarra da, UNRWA agentziaren datuen arabera. Horrez gain, epaiketarik gabe atxilo dauden eta 22 egunez gose greban dauden presoak ere gogoan izan dituzte.\nEgoera gordina bizi dute palestinarrek. Alternative Information Center-en webguneko “Etxera itzultzeko eskubidea nazionala da, ukaezina” artikulutik hartua da egoera kokatzeko paragrafo hau:\nNakbaren 66. urteurrenean, Palestinaren askatasunerako mugimendua nahastauta dabil. Alderdi politikoak zatituta daude, Palestinaren Askatasunerako Erakundea (PLO) funtziorik gabe, Aginte Palestinarra beste interes batzuk dituzten atzerritarren diru-laguntzen menpeko da, eta estrategia nazional kolektiborik ez dago.\nAmaitzeko, errefuxiatu guneak nola sortu ziren 1948an desertuan galduta zebiltzan eta dena lapurtu zieten palestinarrak batuz. Eta ondoren, zer bilakatu diren gune horiek, asko Palestina historikoaren barnean, nahiz eta ez duten beren etxeetara itzultzeko eskubiderik.\nPalestinar bat oihal-etxeen aurrean. (Arg: Wikipedia)\nBethlehem kanpoaldean dagoen Aida Camp errefuxiatu gunea, atzean “Apartheidaren murrua” ikusten dela.\nbds independentzia PKK independentismoa scotland palestina mural UVF Eskozia escocia euskal herria derry ipar irlanda bobby sands Euskal Herria desobedientzia irlanda iparraldea referendum sahara preso kurdistan brasil snp kazetaritza israel maputxe erc ciu askegunea Maroko bakea belfast euskara adams donostia herrialde katalanak loialista cup erreferenduma katalunia egunerokoa errepublikar stormont ira zibila